	Þetta skjal inniheldur samþykktar lyfjaupplýsingar fyrir Abraxane, þar sem breytingar frá fyrra ferli sem hafa áhrif á lyfjaupplýsingarnar (EMEA/H/C/000778/II/0115) eru auðkenndar.

Nánari upplýsingar er að finna á vefsíðu Lyfjastofnunar Evrópu: https://www.ema.europa.eu/en/medicines/human/EPAR/Abraxane

























VIÐAUKI I

SAMANTEKT Á EIGINLEIKUM LYFS


1.	HEITI LYFS

Abraxane 5 mg/ml innrennslisstofn, ördreifa.


2.	INNIHALDSLÝSING

Hvert hettuglas inniheldur 100 mg af paclitaxeli á formi albúmínbundinna nanóagna.
Hvert hettuglas inniheldur 250 mg af paclitaxeli á formi albúmínbundinna nanóagna.

Eftir blöndun inniheldur hver ml af ördreifu 5 mg af paclitaxeli á formi albúmínbundinna nanóagna.

Sjá lista yfir öll hjálparefni í kafla 6.1.


3.	LYFJAFORM

Innrennslisstofn, ördreifa.
Blandaða ördreifan hefur sýrustig (pH) 6‑7,5 og osmólalstyrk 300‑360 mOsm/kg.
Duftið er hvítt til gult á lit.


4.	KLÍNÍSKAR UPPLÝSINGAR

4.1	Ábendingar

Abraxane einlyfjameðferð er ætluð til meðferðar á brjóstakrabbameini með meinvörpum hjá fullorðnum sjúklingum sem hafa ekki svarað fyrsta meðferðarvalkosti við sjúkdómi með meinvörpum og þar sem hefðbundin meðferð sem inniheldur antracýklín hentar ekki (sjá kafla 4.4).

Abraxane í samsettri meðferð með gemcítabíni er ætlað til meðferðar sem fyrsti valkostur fyrir fullorðna sjúklinga með kirtilfrumukrabbamein í brisi ásamt meinvörpum.

Abraxane í samsettri meðferð með karbóplatíni er ætlað til meðferðar sem fyrsti valkostur við lungnakrabbameini sem ekki er af smáfrumugerð hjá fullorðnum sjúklingum þar sem hugsanleg lækning með skurðaðgerð og/eða geislameðferð kemur ekki til greina.

4.2	Skammtar og lyfjagjöf

Abraxane skal aðeins gefa undir eftirliti krabbameinslæknis á deildum sem sérhæfðar eru til gjafar frumudrepandi lyfja. Það má ekki skipta því út fyrir önnur paclitaxel lyf.

Skammtar

Brjóstakrabbamein
Ráðlagður skammtur af Abraxane er 260 mg/m2 sem er gefið í æð á 30 mínútum á 3 vikna fresti.

Aðlögun skammtastærðar meðan á meðferð við brjóstakrabbameini stendur
Hjá sjúklingum sem sýna alvarlega daufkyrningafæð (daufkyrningafjöldi < 500 frumur/mm3 í viku eða lengur) eða alvarlega skyntaugakvilla á meðan á Abraxane meðferð stendur, ætti að minnka skammtinn niður í 220 mg/m2 í áframhaldandi meðferðarlotum. Ef daufkyrningafæð eða skyntaugakvilli endurtekur sig á að minnka skammtinn niður í 180 mg/m2. Abraxane ætti ekki að gefa fyrr en daufkyrningar hafa náð > 1.500 frumum/mm3. Við 3. gráðu skyntaugakvilla skal hætta meðferð uns gráðu 1 eða 2 er náð og skal í framhaldinu minnka skammtastærð í öllum áframhaldandi meðferðarlotum.

Kirtilfrumukrabbamein í brisi
Ráðlagður skammtur af Abraxane í samsettri meðferð með gemcítabíni er 125 mg/m2 sem gefinn er í bláæð á 30 mínútum á 1., 8. og 15. degi hverrar 28 daga lotu. Ráðlagður samhliða skammtur af gemcítabíni er 1.000 mg/m2 sem gefinn er í bláæð á 30 mínútum strax eftir að gjöf Abraxane er lokið, á 1. 8. og 15. degi hverrar 28 daga lotu.

Aðlögun skammta meðan á meðferð við kirtilfrumukrabbameini í brisi stendur

Tafla 1: Minnkun skammta hjá sjúklingum með kirtilfrumukrabbamein í brisi
	Skammtastærð
	Abraxane skammtur (mg/m2)
	Gemcítabín skammtur (mg/m2)

	Fullur skammtur
	125
	1.000

	1. stigs skammtaminnkun
	100
	800

	2. stigs skammtaminnkun
	75
	600

	Ef þörf er á að minnka skammt enn meira
	Hætta skal meðferð
	Hætta skal meðferð



Tafla 2: Breyting á skömmtum við daufkyrningafæð og/eða blóðflagnafæð í upphafi lotu eða meðan á lotu stendur hjá sjúklingum með kirtilfrumukrabbamein í brisi
	Dagur í lotu
	Heildarfjöldi daufkyrninga (frumur/mm3)
	
	Blóðflagnafjöldi (frumur/mm3)
	Abraxane skammtur
	Gemcítabín skammtur

	1. dagur
	< 1.500
	EÐA
	< 100.000
	Fresta skal skömmtum þar til frumum hefur fjölgað aftur

	8. dagur
	≥ 500 en < 1.000
	EÐA
	≥ 50.000 en < 75.000
	Minnka skal skammta um 1. stig

	
	< 500
	EÐA
	< 50.000
	Ekki skal gefa neina skammta

	15. dagur: Ef skammtar á 8. degi voru gefnir án breytinga:

	15. dagur
	≥ 500 en < 1.000
	EÐA
	≥ 50.000 en < 75.000
	Gefa skal 8. dags skammtastærðir og fylgja því eftir með vaxtarþáttum hvítra blóðkorna
EÐA
Minnka skammta um eitt stig frá 8. dags skömmtum

	
	< 500
	EÐA
	< 50.000
	Ekki skal gefa neina skammta

	15. dagur: Ef skammtar á 8. degi voru minnkaðir:

	15. dagur
	≥ 1.000
	OG
	≥ 75.000
	Gefa skal 1. dags skammtastærðir og fylgja því eftir með vaxtarþáttum hvítra blóðkorna
EÐA
Gefa sömu skammta og á 8. degi

	
	≥ 500 en < 1.000
	EÐA
	≥ 50.000 en < 75.000
	Gefa skal 8. dags skammtastærðir og fylgja því eftir með vaxtarþáttum hvítra blóðkorna
EÐA
Minnka skammta um eitt stig frá 8. dags skömmtum

	
	< 500
	EÐA
	< 50.000
	Ekki skal gefa neina skammta

	15. dagur: Ef engir skammtar voru gefnir á 8. degi:

	15. dagur
	≥ 1.000
	OG
	≥ 75.000
	Gefa skal 1. dags skammtastærðir og fylgja því eftir með vaxtarþáttum hvítra blóðkorna
EÐA
Minnka skammta um eitt stig frá 1. dags skömmtum

	
	≥ 500 en < 1.000
	EÐA
	≥ 50.000 en < 75.000
	Minnka skal skammta um eitt stig og fylgja því eftir með vaxtarþáttum hvítra blóðkorna
EÐA
Minnka skammta um tvö stig frá 1. dags skömmtum

	
	< 500
	EÐA
	< 50.000
	Ekki skal gefa neina skammta


Skammstafanir: Heildarfjöldi daufkyrninga (ANC=Absolute Neutrophil Count); hvít blóðkorn (WBC=white blood cells)

Tafla 3: Breytingar á skömmtum vegna annarra aukaverkana hjá sjúklingum með kirtilfrumukrabbamein í brisi
	Aukaverkun
	Abraxane skammtur
	Gemcítabín skammtur

	Daufkyrningafæð með hita:
3. eða 4. gráðu
	Ekki skal gefa skammt fyrr en hiti lækkar aftur og heildarfjöldi daufkyrninga er orðinn ≥ 1.500; halda skal meðferð áfram með næstu skammtastærð fyrir neðana

	Úttaugakvillar:
3. eða 4. gráðu
	Ekki skal gefa skammt fyrr en útaugakvillar eru orðnir ≤ 1. gráðu;
halda skal meðferð áfram með næstu skammtastærð fyrir neðana
	Veita skal meðferð með sama skammti

	Eiturverkanir á húð:
2. eða 3. gráðu
	Minnka skal skammta um eitt stiga;
hætta skal meðferð ef aukaverkanir eru viðvarandi

	Eiturverkanir á meltingarfæri:
3. gráðu slímhúðarbólga eða niðurgangur
	Ekki skal gefa skammta fyrr en eiturverkanir eru orðnar ≤ 1. gráðu;
halda skal meðferð áfram með næstu skammtastærð fyrir neðana


aSjá töflu 1 um minnkun skammta

Lungnakrabbamein sem ekki er af smáfrumugerð:
Ráðlagður skammtur af Abraxane er 100 mg/m2 sem gefinn er með innrennslisgjöf í bláæð á 30 mínútum á 1., 8. og 15. degi hverrar 21 dags lotu. Ráðlagður skammtur af karbóplatíni er AUC = 6 mg•mín./ml, eingöngu á 1. degi hverrar 21 dags lotu, strax eftir að gjöf Abraxane er lokið.

Aðlögun skammta meðan á meðferð við lungnakrabbameini sem ekki er af smáfrumugerð stendur:
Abraxane ætti ekki að gefa á 1. degi lotu fyrr en heildarfjöldi daufkyrninga er ≥ 1.500 frumur/mm3 og blóðflagnafjöldi er ≥ 100.000 frumur/mm3. Fyrir hvern vikulegan skammt af Abraxane eftir það verða sjúklingar að hafa heildarfjölda daufkyrninga ≥ 500 frumur/mm3 og blóðflögur > 50.000 frumur/mm3 annars á að bíða með skammtinn þar til frumufjöldinn hefur aukist aftur. Þegar frumufjöldinn hefur aukist aftur skal hefja lyfjagjöf að nýju í vikunni á eftir samkvæmt skilyrðunum í töflu 4. Minnkið skammtinn eingöngu ef skilyrði í töflu 4 eru uppfyllt.

Tafla 4: Minnkun skammta vegna eiturverkana á blóð hjá sjúklingum með lungnakrabbamein sem ekki er af smáfrumugerð
	Eiturverkun á blóð
	Tilvik
	Skammtur af Abraxane
(mg/m2)1
	Skammtur af karbóplatíni
(AUC mg•mín./ml)1

	Lággildi heildarfjölda daufkyrninga (ANC) < 500/mm3, daufkyrningafæð með hita > 38 °C
EÐA
Seinkun næstu lotu vegna viðvarandi daufkyrningafæðar2 (lággildi ANC < 1.500/mm3)
EÐA
Lággildi ANC < 500/mm3 í > 1 viku
	Fyrsta
	75
	4,5

	
	Annað
	50
	3,0

	
	Þriðja
	Hætta skal meðferð

	Lággildi blóðflagna < 50.000/mm3
	Fyrsta
	75
	4,5

	
	Annað
	Hætta skal meðferð


1Á 1. degi 21 dags lotunnar á að minnka skammta Abraxane og karbóplatíns samtímis. Á 8. degi eða 15. degi 21 dags lotunnar á að minnka skammtinn af Abraxane; minnka skal skammtinn af karbóplatíni í næstu lotu á eftir.
2Að hámarki 7 dagar eftir áætlaðan skammt á 1. degi næstu lotu.

Ef um er að ræða eiturverkanir á húð af 2. eða 3. gráðu, niðurgang af 3. gráðu eða slímhúðarbólgu af 3. gráðu, skal gera hlé á meðferð þar til eiturverkanir verða ≤ 1. gráðu, þá skal hefja meðferð að nýju samkvæmt leiðbeiningunum í töflu 5. Ef um ≥ 3. gráðu úttaugakvilla er að ræða skal gera hlé á meðferð þar til þeir ganga til baka í ≤ 1. gráðu. Meðferð má hefja að nýju á næsta skammtastigi fyrir neðan í lotunum þar á eftir samkvæmt leiðbeiningunum í töflu 5. Ef um einhverjar aðrar eiturverkanir af 3. eða 4. gráðu er að ræða, aðrar en eiturverkanir á blóð, skal gera hlé á meðferð þar til eiturverkanir eru af ≤ 2. gráðu, þá skal hefja meðferð að nýju samkvæmt leiðbeiningunum í töflu 5.

Tafla 5: Minnkun skammta vegna eiturverkana, annarra en á blóð, hjá sjúklingum með lungnakrabbamein sem ekki er af smáfrumugerð
	Eiturverkanir, aðrar en á blóð
	Tilvik
	Skammtur af Abraxane
(mg/m2)1
	Skammtur af karbóplatíni
(AUC mg•mín./ml)1

	2. eða 3. gráðu eiturverkanir á húð
3. gráðu niðurgangur
3. gráðu slímhúðarbólga
≥ 3. gráðu úttaugakvillar
Allar aðrar 3. eða 4. gráðu eiturverkanir, aðrar en á blóð
	Fyrsta
	75
	4,5

	
	Annað
	50
	3,0

	
	Þriðja
	Hætta skal meðferð

	4. gráðu eiturverkanir á húð, niðurgangur eða slímhúðarbólga
	Fyrsta
	Hætta skal meðferð


1Á 1. degi 21 dags lotunnar á að minnka skammta Abraxane og karbóplatíns samtímis. Á 8. degi eða 15. degi 21 dags lotunnar á að minnka skammtinn af Abraxane; minnka skal skammtinn af karbóplatíni í næstu lotu á eftir.

Sérstakir sjúklingahópar

Skert lifrarstarfsemi
Hjá sjúklingum með vægt skerta lifrarstarfsemi (heildarbilirubin > 1 til ≤ 1,5föld eðlileg efri mörk og aspartat amínótransferasa [AST] ≤ 10föld eðlileg efri mörk) er ekki þörf á aðlögun skammta og er það óháð því hver ábendingin er. Notið sömu skammta og hjá sjúklingum með eðlilega lifrarstarfsemi.

Fyrir sjúklinga með brjóstakrabbamein með meinvörpum og sjúklinga með lungnakrabbamein sem ekki er af smáfrumugerð, sem hafa miðlungsmikla eða verulega skerðingu á lifrarstarfsemi (heildarbilirubin > 1,5 til < 5föld eðlileg efri mörk og AST ≤ 10föld eðlileg efri mörk) er mælt með að skammturinn sé minnkaður um 20%. Auka má þennan skammt í sama skammt og hjá sjúklingum með eðlilega lifrarstarfsemi ef sjúklingurinn hefur þolað að minnsta kosti tvær lotur af meðferðinni (sjá kafla 4.4 og 5.2).

Fyrir sjúklinga með kirtilfrumukrabbamein í brisi með meinvörpum sem hafa miðlungsmikla eða verulega skerðingu á lifrarstarfsemi, eru ekki nægileg gögn fyrirliggjandi til að ráðleggja ákveðna skammta (sjá kafla 4.4 og 5.2).

Fyrir sjúklinga með heildarbilirubin > 5föld eðlileg efri mörk eða AST > 10föld eðlileg efri mörk eru ekki nægileg gögn fyrirliggjandi til að ráðleggja ákveðna skammta og er það óháð því hver ábendingin er (sjá kafla 4.4 og 5.2).

Skert nýrnastarfsemi
Ekki er þörf á aðlögun byrjunarskammts Abraxane hjá sjúklingum með væga eða miðlungsmikla skerðingu á nýrnastarfsemi (áætluð kreatínínúthreinsun ≥ 30 til < 90 ml/mín.). Ekki eru nægileg gögn fyrirliggjandi til að ráðleggja breytingar á skömmtum Abraxane hjá sjúklingum með verulega skerta nýrnastarfsemi eða nýrnasjúkdóm á lokastigi (áætluð kreatínínúthreinsun < 30 ml/mín. (sjá kafla 5.2).

Aldraðir
Fyrir sjúklinga 65 ára og eldri er ekki ráðlögð nein minnkun á skömmtum önnur en sú sem á við um alla sjúklinga.

Af 229 sjúklingum sem fengu Abraxane einlyfjameðferð við brjóstakrabbameini í slembiröðuðu rannsókninni voru 13% að minnsta kosti 65 ára og < 2% voru 75 ára og eldri. Engar eiturverkanir voru greinilega tíðari hjá sjúklingum sem voru að minnsta kosti 65 ára og fengu Abraxane. Hins vegar, sýndi síðari greining hjá 981 sjúklingi sem fékk Abraxane sem einlyfjameðferð við brjóstakrabbameini með meinvörpum, þar af voru 15% ≥ 65 ára og 2% ≥ 75 ára, hærri tíðni blóðnasa, niðurgangs, vökvaskorts, þreytu og bjúgs á útlimum hjá sjúklingum ≥ 65 ára.

Af 421 sjúklingi með kirtilfrumukrabbamein í brisi sem fékk Abraxane í samsettri meðferð með gemcítabíni voru 41% 65 ára og eldri og 10% voru 75 ára og eldri. Hjá sjúklingum 75 ára og eldri sem fengu Abraxane ásamt gemcítabíni var hærri tíðni alvarlegra aukaverkana og aukaverkana sem leiddu til þess að meðferð var hætt (sjá kafla 4.4). Sjúklinga með kirtilfrumukrabbamein í brisi á aldrinum 75 ára og eldri skal meta vandlega áður en meðferð er íhuguð (sjá kafla 4.4).

Af þeim 514 sjúklingum sem voru með lungnakrabbamein sem ekki var af smáfrumugerð í slembiröðuðu rannsókninni og fengu Abraxane í samsettri meðferð með karbóplatíni, voru 31% 65 ára og eldri og 3,5% voru 75 ára og eldri. Tilvik mergbælingar, úttaugakvilla og liðverkja voru tíðari hjá sjúklingum 65 ára og eldri en hjá sjúklingum yngri en 65 ára. Takmörkuð reynsla er af notkun Abraxane/karbóplatíns hjá sjúklingum 75 ára og eldri.

Líkön af lyfjahvörfum/lyfhrifum þar sem notaðar voru niðurstöður frá 125 sjúklingum með langt gengin æxli sýna að sjúklingar ≥ 65 ára geta verið móttækilegri fyrir þróun daufkyrningafæðar meðan á fyrstu meðferðarlotunni stendur.

Börn
Ekki hefur verið sýnt fram á öryggi og verkun Abraxane hjá börnum og unglingum á aldrinum 0 til allt að 18 ára. Fyrirliggjandi upplýsingar eru tilgreindar í kafla 4.8, 5.1 og 5.2 en ekki er hægt að ráðleggja ákveðna skammta á grundvelli þeirra. Notkun Abraxane á ekki við hjá börnum við ábendingunum brjóstakrabbamein með meinvörpum, kirtilfrumukrabbamein í brisi og lungnakrabbamein sem ekki er af smáfrumugerð.

Lyfjagjöf

Gefið blandaða Abraxane ördreifu í bláæð með innrennslissetti sem er með 15 μm síu. Eftir lyfjagjöfina er mælt með því að innrennslisslangan sem liggur í bláæðina sé skoluð með natríumklóríð stungulyfi, lausn 9 mg/ml (0,9%) til þess að tryggja að allur skammturinn sé gefinn.

Sjá leiðbeiningar í kafla 6.6 um blöndun lyfsins fyrir gjöf.

4.3	Frábendingar

Ofnæmi fyrir virka efninu eða einhverju hjálparefnanna sem talin eru upp í kafla 6.1.

Brjóstagjöf (sjá kafla 4.6).

Sjúklingar með daufkyrningafjölda < 1.500 frumur/mm3 í upphafi meðferðar.

4.4	Sérstök varnaðarorð og varúðarreglur við notkun

Abraxane er albúmín-tengd örkorna lyfjasamsetning paclitaxel sem getur haft lyfjafræðilega eiginleika sem eru verulega frábrugðnir eiginleikum annarra lyfjasamsetninga paclitaxel (sjá kafla 5.1 og 5.2). Það á ekki að nota í staðinn fyrir eða ásamt öðrum paclitaxel lyfjum.

Ofnæmi

Í mjög sjaldgæfum tilvikum hefur verið greint frá ofnæmisviðbrögðum, þ.m.t. örsjaldan banvænum bráðaofnæmisviðbrögðum. Ef vart verður við ofnæmisviðbrögð skal samstundis hætta notkun lyfsins og hefja meðferð við einkennum ofnæmisins. Ekki á að gefa sjúklingnum paclitaxel á ný.

Blóðmeinafræði

Beinmergsbæling (einkum daufkyrningafæð) er algeng við notkun á Abraxane. Daufkyrningafæð er skammtaháð og skammtatakmarkandi eiturvirkni. Gera skal tíðar blóðfrumutalningar meðan á Abraxane meðferð stendur. Sjúklingar eiga ekki að fá Abraxane að nýju fyrr en daufkyrningafjöldi er orðinn > 1.500 frumur/mm3 og blóðflögur > 100.000 frumur/mm3 (sjá kafla 4.2).

Taugakvillar

Skyntaugakvillar eru tíðir við notkun Abraxane þó alvarleg einkenni séu ekki eins algeng. Ef 1. og 2. gráðu skyntaugkvillar koma upp er það yfirleitt ekki ástæða til skammtalækkunar. Ef 3. gráðu skyntaugakvillar koma upp, þegar Abraxane er notað sem einlyfjameðferð, á að stöðva meðferð uns þeir hafa hjaðnað niður í 1. eða 2. gráðu auk þess sem ráðlagt er að minnka skammt Abraxane í öllum áframhaldandi meðferðarlotum (sjá kafla 4.2). Ef úttaugakvillar af gráðu 3 eða hærra koma fyrir þegar Abraxane er gefið í samsettri meðferð með gemcítabíni skal hætta gjöf Abraxane og halda áfram meðferð með óbreyttum skammti af gemcítabíni. Þegar úttaugavillarnir eru komnir niður í gráðu 0 eða gráðu 1 skal gefa Abraxane aftur, en í minni skömmtum (sjá kafla 4.2). Ef úttaugakvillar af gráðu 3 eða hærra koma fyrir þegar Abraxane er gefið í samsettri meðferð með karbóplatíni skal hætta meðferð þar til þeir eru komnir niður í gráðu 0 eða gráðu 1 og eftir það skal gefa minni skammta í öllum lotum af Abraxane og karbóplatíni (sjá kafla 4.2).

Sýklasótt

Tíðni sýklasóttar með eða án daufkyrningafæðar var 5% hjá sjúklingum sem fengu samsetta meðferð með Abraxane og gemcítabíni. Fylgikvillar vegna undirliggjandi briskrabbameins, einkum gallrennslishindrunar eða stoðnets í gallvegum, voru skilgreindir sem marktækir meðverkandi þættir. Ef sjúklingur fær hita (óháð fjölda daufkyrninga) skal hefja meðferð með breiðvirkum sýklalyfjum. Ef um daufkyrningafæð með hita er að ræða skal hætta gjöf Abraxane og gemcítabíns þar til hitinn hefur lagast og daufkyrningafjöldi er orðinn ≥ 1.500 frumur/mm3; þá skal halda meðferð áfram, en með minni skömmtum (sjá kafla 4.2).

Lungnabólga

Lungnabólga kom fyrir hjá 1% sjúklinga þegar Abraxane var notað sem einlyfjameðferð og hjá 4% sjúklinga þegar Abraxane var notað í samsettri meðferð með gemcítabíni. Hafa skal náið eftirlit með öllum sjúklingum með tilliti til einkenna um lungnabólgu. Ef lungnabólga greinist og útilokað hefur verið að hún sé af völdum sýkingar skal hætta meðferð með Abraxane og gemcítabíni til frambúðar og hefja viðeigandi meðferð ásamt stuðningsmeðferð án tafar (sjá kafla 4.2).

Skert lifrarstarfsemi

Þar sem eiturverkanir paclitaxels geta aukist þegar um skerta lifrarstarfsemi er að ræða, skal gæta varúðar þegar Abraxane er gefið sjúklingum með skerta lifrarstarfsemi. Sjúklingar með skerta lifrarstarfsemi geta verið í meiri hættu vegna eiturvirkni, einkum mergbælingar og því ætti að fylgjast grannt með þróun alvarlegrar mergbælingar hjá slíkum sjúklingum.

Ekki er mælt með notkun Abraxane hjá sjúklingum sem eru með heildarbilirubin > 5föld eðlileg efri mörk eða AST > 10föld eðlileg efri mörk. Auk þess er ekki mælt með notkun Abraxane hjá sjúklingum með kirtilkrabbamein í brisi með meinvörpum sem hafa miðlungsmikla eða verulega skerðingu á lifrarstarfsemi (heildarbilirubin > 1,5föld eðlileg efri mörk og AST ≤ 10föld eðlileg efri mörk (sjá kafla 5.2).

Eiturverkanir á hjarta

Í mjög sjaldgæfum tilfellum hafa hjartabilun og truflun á starfsemi vinstri slegils átt sér stað hjá einstaklingum á meðferð með Abraxane. Flestir einstaklinganna höfðu áður fengið lyf með eiturverkanir á hjarta, svo sem anthracýklín, eða höfðu undirliggjandi sögu um hjartasjúkdóma. Því ættu sjúklingar sem eru á meðferð með Abraxane að vera undir nánu eftirliti læknis með tilliti til mögulegra áhrifa á hjarta.

Meinvörp í miðtaugakerfi

Virkni og öryggi Abraxane hjá sjúklingum með meinvörp í miðtaugakerfi hefur ekki verið ákvörðuð. Meinvörp í miðtaugakerfi svara venjulega verr krabbameinslyfjameðferð.

Einkenni í meltingarvegi

Finni sjúklingar fyrir ógleði, uppköstum eða niðurgangi í kjölfar notkunar Abraxane, má meðhöndla það með hefðbundnum ógleðistillandi- og stoppandi lyfjum.

Augu

Greint hefur verið frá blöðrusjónudepilsbjúgi (cystoid macular oedema) hjá sjúklingum sem fengu meðferð með Abraxane. Sjúklingar með skerta sjón ættu tafarlaust að gangast undir ítarlega skoðun hjá augnlækni. Ef blöðrusjónudepilsbjúgur greinist, skal hætta meðferð með Abraxane og hefja viðeigandi meðferð (sjá kafla 4.8).

Sjúklingar 75 ára og eldri

Hjá sjúklingum 75 ára og eldri hefur ekki verið sýnt fram á neinn ávinning af samsettri meðferð með Abraxane og gemcítabíni samanborið við einlyfjameðferð með gemcítabíni. Hjá þeim sem voru mjög aldraðir (≥ 75 ára) og fengu Abraxane ásamt gemcítabíni var tíðni alvarlegra aukaverkana og aukaverkana sem leiddu til þess að meðferð var hætt hærri; þ. á m. voru eiturverkanir á blóð, úttaugakvillar, minnkuð matarlyst og vökvaskortur. Sjúklinga sem eru 75 ára og eldri og eru með kirtilfrumukrabbamein í brisi skal meta vandlega með tilliti til þess hve vel þeir þola Abraxane í samsettri meðferð með gemcítabíni með sérstakri áherslu á frammistöðumat, samverkandi sjúkdóma og aukna hættu á sýkingum (sjá kafla 4.2 og 4.8).

Annað

Þó að fyrirliggjandi upplýsingar séu takmarkaðar, hefur ekki verið sýnt fram á greinilegan ávinning hvað varðar lengri lifun þegar á heildina er litið hjá sjúklingum með kirtilkrabbamein í brisi og eðlileg CA 19‑9 gildi áður en meðferð með Abraxane og gemcítabíni hefst (sjá kafla 5.1).

Erlotinib á ekki að gefa samhliða samsettri meðferð með Abraxane og gemcítabíni (sjá kafla 4.5).

Hjálparefni

Lyfið inniheldur minna en 1 mmól (23 mg) af natríum í 100 mg, þ.e.a.s. er sem næst natríumlaust.

4.5	Milliverkanir við önnur lyf og aðrar milliverkanir

Umbrot á paclitaxel eru hvötuð að hluta af cytochrome P450 samsætuensímunum CYP2C8 og CYP3A4 (sjá kafla 5.2). Þar sem lyfjahvarfafræðilegar rannsóknir á lyfjamilliverkunum liggja ekki fyrir ætti að sýna varúð þegar paclitaxel er gefið ásamt lyfjum sem vitað er að hindra annaðhvort CYP2C8 eða CYP3A4 (t.d. ketoconazole og önnur imidazole sveppalyf, erythromycin, fluoxetine, gemfibrozil, clopidogrel, cimetidine, ritonavir, saquinair, indinavir og nelfinavir) vegna þess að eiturverkanir paclitaxels kunna að aukast vegna aukinnar útsetningar paclitaxes. Ekki er mælt með samhliða gjöf paclitaxels með lyfjum sem vitað er að örva annaðhvort CYP2C8 eða CYP3A4 (t.d. rifampicin, carbamazepine, phenytoin, efavirenz, nevirapine) þar sem það kann að hafa áhrif á verkun vegna lægri útsetningar paclitaxels.

Paclitaxel og gemcítabín hafa ekki sameiginlega umbrotsleið. Úthreinsun paclitaxels ræðst aðallega af CYP2C8 og CYP3A4 miðluðu umbroti og síðan útskilnaði í galli, en gemcítabín verður óvirkt fyrir tilstilli cýtidíndeamínasa og skilst síðan út í þvagi. Lyfjahvarfafræðilegar milliverkanir milli Abraxane og gemcítabíns hafa ekki verið metnar hjá mönnum.

Lyfjahvarfafræðileg rannsókn var gerð á Abraxane og karbóplatíni hjá sjúklingum með lungnakrabbamein sem ekki var af smáfrumugerð. Engar klínískt mikilvægar milliverkanir komu fram milli Abraxane og karbóplatíns.

Abraxane er ætlað til meðferðar við brjóstakrabbameini sem einlyfjameðferð, til meðferðar við kirtilfrumukrabbameini í brisi í samsettri meðferð með gemcítabíni eða í samsettri meðferð með karbóplatíni við lungnakrabbameini sem ekki er af smáfrumugerð (sjá kafla 4.1). Abraxane á ekki að nota samhliða öðrum krabbameinslyfjum.

Börn

Rannsóknir á milliverkunum hafa eingöngu verið gerðar hjá fullorðnum.

4.6	Frjósemi, meðganga og brjóstagjöf

Getnaðarvarnir karla og kvenna

Konur sem geta orðið þungaðar verða að nota örugga getnaðarvörn meðan á meðferð með Abraxane stendur og í að minnsta kosti sex mánuði eftir síðasta skammtinn. Karlar sem eiga kvenkyns maka sem getur orðið þungaður ættu að nota örugga getnaðarvörn og forðast að geta börn meðan á meðferð með Abraxane stendur og í að minnsta kosti þrjá mánuði eftir síðasta skammtinn.

Meðganga

Ekki liggja fyrir neinar fullnægjandi rannsóknaniðurstöður um notkun paclitaxel á meðgöngu. Paclitaxel er talið geta valdið alvarlegum fæðingargöllum ef það er notað á meðgöngu. Dýrarannsóknir hafa sýnt eiturverkanir á æxlun (sjá kafla 5.3). Konur sem geta orðið þungaðar þurfa að gangast undir þungunarpróf áður en meðferð með Abraxane er hafin. Ekki má nota Abraxane á meðgöngu, eða hjá konum sem geta orðið þungaðar sem ekki nota örugga getnaðarvörn, nema meðferð með paclitaxel sé nauðsynleg vegna sjúkdómsástands móðurinnar.

Brjóstagjöf

Paclitaxel og/eða umbrotsefni þess skildust út í mjólk hjá mjólkandi rottum (sjá kafla 5.3). Ekki er þekkt hvort paclitaxel skilst út í brjóstamjólk. Vegna möguleika á alvarlegum aukaverkunum í börnum á brjósti má ekki nota Abraxane meðan brjóstagjöf varir. Hætta verður brjóstagjöf meðan á meðferð stendur.

Frjósemi

Abraxane veldur ófrjósemi í karlkyns rottum (sjá kafla 5.3). Dýrarannsóknir gefa til kynna að lyfið geti dregið úr frjósemi hjá bæði körlum og konum. Karlkyns sjúklingar eiga að leita ráðgjafar varðandi varðveislu sæðis áður en meðferð hefst vegna möguleika á óafturkræfri ófrjósemi í kjölfar meðferðar með Abraxane.

4.7	Áhrif á hæfni til aksturs og notkunar véla

Abraxane hefur lítil eða væg áhrif á hæfni til aksturs eða notkunar véla. Abraxane getur valdið aukaverkunum á borð við þreytu (mjög algengt) og sundl (algengt) sem geta haft áhrif á hæfni til aksturs og notkunar véla. Ráðleggja á sjúklingum að aka ekki eða nota vélar finni þeir fyrir þreytu eða sundli.

4.8	Aukaverkanir

Samantekt á upplýsingum um öryggi

Algengustu klínískt mikilvægu aukaverkanirnar sem tengjast notkun Abraxane hafa verið daufkyrningafæð, úttaugakvillar, liðverkir/vöðvaverkir og truflun á starfsemi meltingarfæra.

Tafla yfir aukaverkanir

Tafla 6 sýnir aukaverkanir sem tengjast Abraxane einlyfjameðferð óháð skammti og ábendingu í klínískum rannsóknum (N = 789), Abraxane í samsettri meðferð með gemcítabíni við kirtilfrumukrabbameini í brisi í III. stigs klínísku rannsókninni (N = 421), Abraxane í samsettri meðferð með karbóplatíni við lungnakrabbameini sem ekki er af smáfrumugerð í III. stigs klínísku rannsókninni (N = 514) og við notkun eftir markaðssetningu.

Tíðnin er skilgreind á eftirfarandi hátt: Mjög algengar (≥ 1/10), algengar (≥ 1/100 til < 1/10), sjaldgæfar (≥ 1/1.000 til < 1/100), mjög sjaldgæfar (≥ 1/10.000 til < 1/1.000), koma örsjaldan fyrir (< 1/10.000), tíðni ekki þekkt (ekki hægt að áætla tíðni út frá fyrirliggjandi gögnum). Innan tíðniflokka eru alvarlegustu aukaverkanirnar taldar upp fyrst.

Tafla 6: Aukaverkanir sem tilkynntar hafa verið vegna Abraxane
	
	Einlyfjameðferð (N = 789)
	Samsett meðferð með gemcítabíni
(N = 421)
	Samsett meðferð með karbóplatíni
(N = 514)

	Sýkingar af völdum sýkla og sníkjudýra

	Algengar:
	Sýking, þvagfærasýking, hárslíðursbólga, sýking í efri hluta öndunarvegar, hvítsveppasýking, skútabólga
	Sýklasótt, lungnabólga, hvítsveppasýking í munni
	Lungnabólga, berkjubólga, sýking í efri hluta öndunarvegar, þvagfærasýking

	Sjaldgæfar:
	Sýklasótt1, sýklasótt með daufkyrningafæð1, lungnabólga, hvítsveppasýking í munni, nefkoksbólga, húðbeðsbólga, áblásturssótt, veirusýking, ristill, sveppasýking, sýking í tengslum við hollegg, sýking á stungustað
	
	Sýklasótt, hvítsveppasýking í munni

	Æxli, góðkynja illkynja og ótilgreind (einnig blöðrur og separ)

	Sjaldgæfar:
	Æxlisdrep, verkir vegna meinvarpa
	
	

	Blóð og eitlar

	Mjög algengar:
	Beinmergsbæling, daufkyrningafæð, blóðflagnafæð, blóðleysi, hvítkornafæð, eitilfrumnafæð
	Daufkyrningafæð, blóðflagnafæð, blóðleysi
	Daufkyrningafæð3, blóðflagnafæð3, blóðleysi3, hvítkornafæð3

	Algengar:
	Daufkyrningafæð með hita
	Blóðfrumnafæð
	Daufkyrningafæð með hita, eitilfrumnafæð

	Sjaldgæfar:
	
	Blóðflagnafæðarpurpuri með segamyndun
	Blóðfrumnafæð

	Mjög sjaldgæfar:
	Blóðfrumnafæð
	
	

	Ónæmiskerfi

	Sjaldgæfar:
	Ofnæmi
	
	Lyfjaofnæmi, ofnæmi

	Mjög sjaldgæfar:
	Alvarlegt ofnæmi1
	
	

	Efnaskipti og næring

	Mjög algengar:
	Lystarleysi
	Ofþornun, minnkuð matarlyst, blóðkalíum-lækkun
	Minnkuð matarlyst

	Algengar:
	Ofþornun, minnkuð matarlyst, blóðkalíumlækkun
	
	Ofþornun

	Sjaldgæfar:
	Blóðfosfatlækkun, vökvasöfnun, blóðalbúmínlækkun, ofþorsti, blóðsykurshækkun, blóðkalsíum-lækkun, blóðsykurslækkun, blóðnatríumlækkun
	
	

	Tíðni ekki þekkt:
	Æxlislýsuheilkenni1
	
	

	Geðræn vandamál

	Mjög algengar:
	
	Þunglyndi, svefnleysi
	

	Algengar:
	Þunglyndi, svefnleysi, kvíði
	Kvíði
	Svefnleysi

	Sjaldgæfar:
	Eirðarleysi
	
	

	Taugakerfi

	Mjög algengar:
	Úttaugakvilli, taugakvilli, snertiskynsminnkun, náladofi
	Úttaugakvilli, sundl, höfuðverkur, bragðskynstruflun
	Úttaugakvilli

	Algengar:
	Skyntaugakvilli, sundl, hreyfitaugakvilli, hreyfiglöp, höfuðverkur, skyntruflanir, svefndrungi, bragðskynstruflun
	
	Sundl, höfuðverkur, bragðskynstruflun

	Sjaldgæfar:
	Fjöltaugakvilli, viðbragðaleysi, aðsvif, stöðusundl, hreyfibilun, vanviðbrögð, taugahvot, verkir vegna taugakvilla, skjálfti, skyntap
	Andlitstaugarlömun
	

	Tíðni ekki þekkt:
	Margfeldi heilataugakvilli1
	
	

	Augu

	Algengar:
	Þokusýn, aukin táraseyting, augnþurrkur, glæru- og tárusigg, augnháramissir (madarosis)
	Aukin táraseyting
	Þokusýn

	Sjaldgæfar:
	Minnkuð sjónskerpa, óeðlileg sjón, erting í augum, augnverkur, tárubólga, sjóntruflanir, augnkláði, glærubólga
	Blöðrusjónudepilsbjúgur
	

	Mjög sjaldgæfar:
	Blöðrusjónudepilsbjúgur1
	
	

	Eyru og völundarhús

	Algengar:
	Svimi
	
	

	Sjaldgæfar:
	Eyrnasuð, eyrnaverkur
	
	

	Hjarta

	Algengar:
	Hjartsláttaróregla, hraðtaktur, ofansleglahraðsláttur
	Hjartabilun, hraðtaktur
	

	Mjög sjaldgæfar:
	Hjartastopp, hjartabilun, truflun á starfsemi vinstri slegils, gáttasleglarof1, hægtaktur
	
	

	Æðar

	Algengar:
	Háþrýstingur, vessabjúgur, roðnun, hitakóf
	Lágþrýstingur, háþrýstingur
	Lágþrýstingur, háþrýstingur

	Sjaldgæfar:
	Lágþrýstingur, réttstöðulágþrýstingur, kuldi í útlimum
	Roðnun
	Roðnun

	Mjög sjaldgæfar:
	Segamyndun
	
	

	Öndunarfæri, brjósthol og miðmæti

	Mjög algengar:
	
	Andnauð, blóðnasir, hósti
	Andnauð

	Algengar:
	Millivefslungnabólga2, andnauð, blóðnasir, verkur í barkakýli og koki, hósti, nefslímubólga, nefrennsli
	Lungnabólga, nefstíflur
	Blóðhósti, blóðnasir, hósti

	Sjaldgæfar:
	Blóðtappi í lungum vegna segareks, lungnasegarek, fleiðruvökvi, áreynslumæði, stíflur í ennisholum, minnkuð öndunarhljóð, hósti með uppgangi, ofnæmisnefslímubólga, hæsi, nefstíflur, nasaþurrkur, önghljóð
	Þurrkur í koki, nasaþurrkur
	Lungnabólga

	Tíðni ekki þekkt:
	Raddbandalömun1
	
	

	Meltingarfæri

	Mjög algengar:
	Niðurgangur, uppköst, ógleði, hægðatregða, munnbólga
	Niðurgangur, uppköst, ógleði, hægðatregða, kviðverkir, verkir í efri hluta kviðar
	Niðurgangur, uppköst, ógleði, hægðatregða

	Algengar:
	Vélindabakflæði, meltingartruflanir, kviðverkir, þaninn kviður, verkir í efri hluta kviðar, minnkað skynnæmi í munni
	Hindrun í meltingarvegi, ristilbólga, munnbólga, munnþurrkur
	Munnbólga, meltingartruflanir, kyngingartregða, kviðverkir

	Sjaldgæfar:
	Blæðing frá endaþarmi, kyngingartregða, vindgangur, tungusviði, munnþurrkur, tannholdsverkir, lausar hægðir, vélindabólga, verkir í neðri hluta kviðar, sár í munni, munnverkir
	
	

	Lifur og gall

	Algengar:
	
	Gallrásarbólga
	Blóðbílirúbínhækkun

	Sjaldgæfar:
	Lifrarstækkun
	
	

	Húð og undirhúð

	Mjög algengar:
	Skalli, útbrot
	Skalli, útbrot
	Skalli, útbrot

	Algengar:
	Kláði, húðþurrkur, naglakvilli, roði, litun/aflitun nagla, ofurlitun húðar, naglarlos, breytingar á nöglum
	Kláði, húðþurrkur, naglakvilli
	Kláði, naglakvilli

	Sjaldgæfar:
	Ljósnæmi, ofsakláði, húðverkur, útbreiddur kláði, útbrot með kláða, húðkvillar, litakvillar, ofsvitnun, naglamissir, roðaútbrot, útbreidd útbrot, húðbólga, nætursviti, dröfnuörðuútbrot, skjallblettur, vanhæring, eymsli í naglbeði, óþægindi í nöglum, dröfnuútbrot, örðuútbrot, húðskemmd, þroti í andliti
	
	Húðflögnun, ofnæmishúðbólga, ofsakláði

	Koma örsjaldan fyrir:
	Stevens‑Johnson heilkenni1, húðþekjudrepslos1
	
	

	Tíðni ekki þekkt:
	Handa‑fóta heilkenni1, 4, herslishúð1
	
	

	Stoðkerfi og bandvefur

	Mjög algengar:
	Liðverkir, vöðvaverkir
	Liðverkir, vöðvaverkir, verkur í útlim
	Liðverkir, vöðvaverkir

	Algengar:
	Bakverkir, verkur í útlim, beinverkir, sinadrættir, verkir í útlimum
	Vöðvamáttleysi, beinverkir
	Bakverkir, verkur í útlim, stoðkerfisverkir

	Sjaldgæfar:
	Verkur í brjóstvegg, vöðvamáttleysi, hálsverkir, verkir í nára, vöðvakippir, stoðkerfisverkir, verkur í síðu, óþægindi í útlimum, vöðvamáttleysi
	
	

	Nýru og þvagfæri

	Algengar:
	
	Bráð nýrnabilun
	

	Sjaldgæfar:
	Blóðmiga, þvaglátstregða, óeðlilega tíð þvaglát, nátthlendni, ofsamiga, lausheldni á þvag
	Blóðlýsuþvageitrunarheilkenni
	

	Æxlunarfæri og brjóst

	Sjaldgæfar:
	Verkir í brjóstum
	
	

	Almennar aukaverkanir og aukaverkanir á íkomustað

	Mjög algengar:
	Þreyta, þróttleysi, sótthiti
	Þreyta, þróttleysi, sótthiti, bjúgur á útlimum, kuldahrollur
	Þreyta, þróttleysi, bjúgur á útlimum

	Algengar:
	Lasleiki, svefnhöfgi, máttleysi, bjúgur á útlimum, slímhúðarbólgur, verkir, stirðleiki, bjúgur, minnkuð verkleg frammistaða, brjóstverkur, flensulík einkenni, illkynja ofhiti
	Viðbrögð á innrennslisstað
	Sótthiti, brjóstverkur

	Sjaldgæfar:
	Óþægindi fyrir brjósti, óeðlilegt göngulag, bólga, viðbrögð á stungustað
	
	Slímhúðarbólgur, lyf fer utan æðar á stungustað, bólga á stungustað, útbrot á stungustað

	Mjög sjaldgæfar:
	Lyf fer utan æðar
	
	

	Rannsóknaniðurstöður

	Mjög algengar:
	
	Þyngdartap, hækkun alanín amínótransferasa
	

	Algengar:
	Þyngdartap, hækkun alanín amínótransferasa, hækkun aspartat amínótransferasa, lækkuð blóðkornaskil, fækkun rauðra blóðkorna, hækkaður líkamshiti, hækkun gamma‑glútamýltransferasa, hækkun alkalísks fosfatasa í blóði
	Hækkun aspartat amínótransferasa, blóðbílirúbínhækkun, blóðkreatínínhækkun
	Þyngdartap, hækkun alanín amínótransferasa, hækkun aspartat amínótransferasa, hækkun alkalísks fosfatasa í blóði

	Sjaldgæfar:
	Hækkaður blóðþrýstingur, þyngdaraukning, hækkun laktat dehýdrógenasa í blóði, blóðkreatínínhækkun, blóðsykurshækkun, blóðfosfórhækkun, blóðkalíumlækkun, bílirúbínhækkun
	
	

	Áverkar, eitranir og fylgikvillar aðgerðar

	Sjaldgæfar:
	Mar
	
	

	Mjög sjaldgæfar:
	Bráð bólgusvörun á svæðum sem hafa verið geisluð (radiation recall phenomenon), lungnabólga af völdum geislunar
	
	


1 Samkvæmt lyfjagátareftirliti eftir markaðssetningu Abraxane.
2 Útreikningar á tíðni lungnabólgu byggjast á samanlögðum upplýsingum frá 1.310 sjúklingum í klínískum rannsóknum sem fengu einlyfjameðferð með Abraxane við brjóstakrabbameini og við öðrum ábendingum.
3 Samkvæmt mati á blóðrannsóknum: hámarksstig beinmergsbælingar (meðferðarhópur).
4 Hjá sumum sjúklingum sem höfðu fengið kapecítabín áður.

Lýsing á völdum aukaverkunum

Þessi kafli tekur til algengustu og klínískt mikilvægustu aukaverkananna hjá Abraxane.

Aukaverkanir voru metnar hjá 229 sjúklingum með brjóstakrabbamein með meinvörpum sem fengu meðferð með 260 mg/m2 af Abraxane einu sinni á þriggja vikna fresti í klínísku III. stigs lykilrannsókninni Abraxane einlyfjameðferð).

Aukaverkanir voru metnar hjá 421 sjúklingum með krabbamein i brisi með meinvörpum sem fengu meðferð með Abraxane í samsettri meðferð með gemcítabíni (125 mg/m2 af Abraxane í samsettri meðferð með gemcítabíni, 1.000 mg/m2 skammti, sem var gefinn á 1., 8. og 15. degi hverrar 28 daga lotu) og 402 sjúklingum sem fengu gemcítabín einlyfjameðferð sem fyrsta valkost altækrar meðferðar við kirtilfrumukrabbameini í brisi með meinvörpum í III. stigs slembiraðaðri, opinni samanburðarrannsókn (Abraxane/gemcítabín).

Aukaverkanir voru metnar hjá 514 sjúklingum með lungnakrabbamein sem ekki er af smáfrumugerð sem fengu meðferð með Abraxane í samsettri meðferð með karbóplatíni (100 mg/m2 skammtur af Abraxane gefinn 1., 8. og 15. degi hverrar 21 daga lotu í samsettri meðferð með karbóplatíni sem gefið var á 1. degi hverrar lotu) í III. stigs, slembiröðuðu, klínísku samanburðarrannsókninni (Abraxane/karbóplatín). Eiturverkanir af völdum taxans sem sjúklingar greindu frá voru metnar með 4 undirmælikvörðum FACT‑Taxan spurningalistans (Functional Assessment of Cancer Therapy (FACT)-Taxane questionnaire). Greining á endurteknum mælingum var Abraxane og karbóplatíni í vil (p ≤ 0,002) á 3 af þessum 4 undirmælikvörðum (úttaugakvillar, verkir í höndum/fótum og heyrn). Á fjórða mælikvarðanum (bjúgur) var enginn munur á milli meðferðararmanna.

Sýkingar af völdum sýkla og sníkjudýra

Abraxane/gemcítabín
Tíðni sýklasóttar með eða án daufkyrningafæðar 5% hjá sjúklingum sem fengu Abraxane í samsettri meðferð með gemcítabíni meðan á rannsókn á kirtilfrumukrabbameini í brisi stóð. Greint var frá 22 tilfellum sýklasóttar hjá sjúklingum sem fengu meðferð með Abraxane í samsettri meðferð með gemcítabíni og af þeim létust 5 sjúklingar. Fylgikvillar vegna undirliggjandi briskrabbameins, einkum gallrennslishindrunar eða stoðnets í gallvegum, voru skilgreindir sem marktækir meðverkandi þættir. Ef sjúklingur fær hita (óháð fjölda daufkyrninga) skal hefja meðferð með breiðvirkum sýklalyfjum. Ef um daufkyrningafæð með hita er að ræða skal hætta gjöf Abraxane og gemcítabíns þar til hitinn hefur lagast og daufkyrningafjöldi er orðinn ≥ 1.500 frumur/ mm3; þá skal halda meðferð áfram, en með minni skömmtum (sjá kafla 4.2).

Blóð og eitlar

Abraxane einlyfjameðferð‑brjóstakrabbamein með meinvörpum
Hjá sjúklingum með brjóstakrabbamein með meinvörpum var daufkyrningafæð þýðingarmesta eiturverkunin á blóð (kom fram hjá 79% sjúklinga) en gekk fljótt til baka og var skammtaháð; hvítkornafæð kom fram hjá 71% sjúklinga. Daufkyrningafæð af 4. gráðu (< 500 frumur/mm3) kom fram hjá 9% þeirra sjúklinga sem meðhöndlaðir voru með Abraxane. Daufkyrningafæð með hita kom fram í fjórum sjúklingum á Abraxane. Blóðleysi (Hb < 10 g/dl) fannst hjá 46% sjúklinga á Abraxane meðferð og var alvarlegt (Hb < 8 g/dl) í þremur tilfellum. Eitilfrumufæð kom fram í 45% sjúklinga.

Abraxane/gemcítabín
Tafla 7 sýnir tíðni og alvarleika óeðlilegra niðurstaðna blóðmeinafræðilegra rannsókna hjá sjúklingum sem fengu meðferð með Abraxane í samsettri meðferð með gemcítabíni eða meðferð með gemcítabíni einu sér.

Tafla 7: Óeðlilegar niðurstöður blóðmeinafræðilegra rannsókna á kirtilfrumukrabbameini í brisi
	
	Abraxane (125 mg/m2)/ Gemcítabín
	Gemcítabín

	
	Gráða 1‑4
(%)
	Gráða 3‑4
(%)
	Gráða 1‑4
(%)
	Gráða 3‑4
(%)

	Blóðleysia,b
	97
	13
	96
	12

	Daufkyrningafæð a,b
	73
	38
	58
	27

	Blóðflagnafæðb,c
	74
	13
	70
	9


a 405 sjúklingar metnir í hópnum sem fékk meðferð með Abraxane/gemcítabíni
b 388 sjúklingar metnir í hópnum sem fékk meðferð með gemcítabíni
c 404 sjúklingar metnir í hópnum sem fékk meðferð með Abraxane/gemcítabíni

Abraxane/karbóplatín
Blóðleysi og blóðflagnafæð voru algengari í Abraxane og karbóplatín arminum en í Taxol og karbóplatín arminum (54% samanborið við 28% og 45% samanborið við 27%, í hvoru tilviki fyrir sig).

Taugakerfi

Abraxane einlyfjameðferð‑brjóstakrabbamein með meinvörpum
Almennt var tíðni og alvarleiki eiturverkana á taugar skammtaháð hjá sjúklingum sem fengu Abraxane. Úttaugakvillar (einkum skyntaugakvillar af 1. og 2. gráðu) komu fram hjá 68% sjúklinga og þar af voru 10% af 3. gráðu en ekkert tilfelli af 4. gráðu.

Abraxane/gemcítabín
Hjá sjúklingum sem fengu meðferð með Abraxane í samsettri meðferð með gemcítabíni var miðgildi tímans fram að fyrsta tilviki taugakvilla af 3. gráðu 140 dagar. Miðgildi tímans fram að bata um að minnsta kosti 1 gráðu var 21 dagur og miðgildi tímans fram að bata frá úttaugakvilla af gráðu 3 í gráðu 1 eða 0 var 29 dagar. Af þeim sjúklingum sem þurftu að hætta í meðferð vegna úttaugakvilla gátu 44% (31 af 70 sjúklingum) byrjað aftur í Abraxane meðferð með minni skammti. Enginn sjúklinganna sem fengu meðferð með Abraxane í samsettri meðferð með gemcítabíni fékk úttaugakvilla af gráðu 4.

Abraxane/karbóplatín
Hjá sjúklingum með lungnakrabbamein sem ekki var af smáfrumugerð sem fengu meðferð með Abraxane í samsettri meðferð með karbóplatíni var miðgildi tímans fram að fyrsta tilviki úttaugakvilla af 3. gráðu 121 dagur og miðgildi tímans fram að bata frá 3. gráðu meðferðartengds úttaugakvilla í 1. gráðu var 38 dagar. Enginn sjúklinganna sem fengu meðferð með Abraxane í samsettri meðferð með karbóplatíni fékk úttaugakvilla af gráðu 4.

Augu
Við eftirfylgni eftir markaðssetningu hefur í mjög sjaldgæfum tilvikum verið greint frá minnkaðri sjónskerpu vegna blöðrusjónudepilsbjúgs meðan á meðferð með Abraxane hefur staðið (sjá kafla 4.4).

Öndunarfæri, brjósthol og miðmæti

Abraxane/gemcítabín
Lungnabólga kom fyrir hjá 4% sjúklinga þegar Abraxane var notað í samsettri meðferð með gemcítabíni. Greint var frá lungnabólgu hjá 17 sjúklingum sem voru á meðferð með Abraxane í samsettri meðferð með gemcítabíni og þar af létust 2 sjúklingar. Hafa skal náið eftirlit með öllum sjúklingum með tilliti til einkenna um lungnabólgu. Ef lungnabólga greinist og útilokað hefur verið að hún sé af völdum sýkingar skal hætta meðferð með Abraxane og gemcítabíni til frambúðar og hefja viðeigandi meðferð ásamt stuðningsmeðferð án tafar (sjá kafla 4.2).

Meltingarfæri

Abraxane einlyfjameðferð‑brjóstakrabbamein með meinvörpum
Ógleði kom fram hjá 29% sjúklinga og niðurgangur hjá 25% þeirra.

Húð og undirhúð

Abraxane einlyfjameðferð‑brjóstakrabbamein með meinvörpum
Hárlos kom fram hjá > 80% sjúklinga sem fengu Abraxane. Í flestum tilvikum kom hárlos fram innan mánaðar eftir að meðferð með Abraxane hófst. Búast má við verulegu hárlosi, þ.e. ≥ 50% hjá meirihluta sjúklinga sem fá hárlos.

Stoðkerfi og bandvefur

Abraxane einlyfjameðferð‑brjóstakrabbamein með meinvörpum
Liðverkir komu fram hjá 32% sjúklinga sem fengu Abraxane og þar af voru þeir alvarlegir í 6% tilfella. Vöðvaþrautir komu fyrir hjá 24% sjúklinga á Abraxane og voru alvarlegar í 7% tilfella. Einkennin voru oftast skammvinn, komu iðulega fram þremur dögum eftir lyfjagjöf og hurfu innan viku.

Almennar aukaverkanir og aukaverkanir á íkomustað

Abraxane einlyfjameðferð‑brjóstakrabbamein með meinvörpum
Þróttleysi/þreyta greindist hjá 40% sjúklinga.

Börn

Rannsóknin tók til 106 sjúklinga, 104 þeirra voru börn á aldrinum 6 mánaða til allt að 18 ára (sjá kafla 5.1). Hver sjúklingur fékk að minnsta kosti 1 aukaverkun. Algengustu aukaverkanirnar sem tilkynnt var um voru daufkyrningafæð, blóðleysi, hvítkornafæð og hiti. Alvarlegar aukaverkanir sem tilkynntar voru hjá fleiri en 2 sjúklingum voru hiti, bakverkir, bjúgur á útlimum og uppköst. Engar nýjar vísbendingar varðandi öryggi komu fram hjá þeim takmarkaða fjölda barna sem fengu meðferð með Abraxane og upplýsingar um öryggi voru svipaðar og hjá fullorðnum.

Tilkynning aukaverkana sem grunur er um að tengist lyfinu

Eftir að lyf hefur fengið markaðsleyfi er mikilvægt að tilkynna aukaverkanir sem grunur er um að tengist því. Þannig er hægt að fylgjast stöðugt með sambandinu milli ávinnings og áhættu af notkun lyfsins. Heilbrigðisstarfsmenn eru hvattir til að tilkynna allar aukaverkanir sem grunur er um að tengist lyfinu samkvæmt fyrirkomulagi sem gildir í hverju landi fyrir sig, sjá Appendix V.

4.9	Ofskömmtun

Ekkert þekkt mótefni er til við ofskömmtun paclitaxel. Við ofskömmtun skal fylgjast náið með sjúklingi. Meðferð skal beinast að helstu væntanlegu eitrunaráhrifum, sem eru beinmergsbæling, slímbólga og úttaugakvillar.


5.	LYFJAFRÆÐILEGAR UPPLÝSINGAR

5.1	Lyfhrif

Flokkun eftir verkun: Æxlishemjandi lyf, jurtaalkalóíðar og önnur náttúruefni, taxön, ATC‑flokkur: L01CD01.

Verkunarháttur

Paclitaxel er örpípluhemjandi efni sem hvetur samsetningu örpípla úr tubulintvenndum og gerir örpíplurnar stöðugar með því að koma í veg fyrir affjölliðun. Þessi stöðugleiki veldur hindrun á eðlilegri endurröðun örpíplunetsins sem er nauðsynlegt í interfasa og mítósu frumuvirkni. Að auki örvar paclitaxel myndun óeðlilegra fylkja eða vöndla örpípla í gegnum frumuhringinn og geislakerfi örpípla á meðan á mítósu stendur.

Abraxane inniheldur mannasermisalbúmín‑paclitaxel öragnir sem eru um það bil 130 nm að stærð, þar sem paclitaxel er í ókristölluðu, formlausu ástandi. Þegar lyfið er gefið í bláæð aðskiljast nánóagnirnar hratt í leysanlegar, albúmínbundnar paclitaxel-fléttur sem eru um það bil 10 nm að stærð. Albúmín er þekkt fyrir að miðla gegnfrumun plasma eininga um örholrúm í innanþekjufrumum og in vitro rannsóknir hafa sýnt fram á að albúmín í Abraxane örvar flutning á paclitaxeli yfir innanþekjufrumur. Sú kenning er uppi að þessi örvaði þekjufrumuflutningur um örholrúm sé gerður mögulegur af gp‑60 albúmín viðtakanum og að aukin uppsöfnun paclitaxels í nágrenni æxla sé vegna albúmínbindipróteinsins „Secreted Protein Acidic Rich in Cysteine“ (SPARC).

Verkun og öryggi

Brjóstakrabbamein
Gögn frá 106 sjúklingum, safnað í tveimur opnum rannsóknum með einum meðferðarhópi og frá 454 sjúklingum sem fengu meðferð í slembiraðaðri rannsókn í fasa 3 samanburðarrannsókn, eru til staðar til að styðja notkun Abraxane við brjóstakrabbameini með meinvörpum. Þessar upplýsingar eru settar fram hér fyrir neðan.

Opnar rannsóknir með einum meðferðarhópi
Í einni rannsókn var Abraxane gefið 43 sjúklingum með brjóstakrabbamein með meinvörpum, sem 30 mínútna innrennslislyf með skammtastærðina 175 mg/m2. Í síðari rannsókninni var skammtastærðin 300 mg/m2 sem 30 mínútna innrennslislyf hjá 63 sjúklingum með brjóstakrabbamein með meinvörpum. Sjúklingar voru meðhöndlaðir án stera forlyfja eða kyrningavaxtarþáttar (G‑CSF). Lyfið var gefið á 3 vikna fresti. Svörun í öllum sjúklingum var 39,5% (95% CI: 24,9%‑54,2%) og 47,6% (95% CI: 35,3%‑60,0%). Miðgildi tíma að versnun sjúkdóms var 5,3 mánuðir (175 mg/m2; 95% CI: 4,6–6,2 mánuðir) og 6,1 mánuður (300 mg/m2; 95% CI: 4,2–9,8 mánuðir).

Slembiröðuð samanburðarrannsókn
Þessi samanburðarrannsókn var gerð á sjúklingum með brjóstakrabbamein með meinvörpum, sem fengu paclitaxel á 3 vikna fresti, ýmist sem uppleyst paclitaxel, 175 mg/m2 gefið sem 3 klst. innrennsli með forlyfjum til að hindra ofnæmi (N = 225), eða sem Abraxane 260 mg/m2 gefið sem 30 mín. innrennsli án forlyfja (N = 229).

Sextíu og fjögur prósent sjúklinganna voru með ECOG 1 eða 2 þegar rannsóknin hófst; 79% voru með meinvörp í iðrum og 76% höfðu meinvörp á > 3 stöðum. Fjórtán prósent sjúklinganna höfðu ekki áður fengið krabbameinslyfjameðferð; 27% höfðu eingöngu fengið viðbótar krabbameinslyfjameðferð, 40% við meinvörpum og 19% bæði sem viðbótar lyfjameðferð og vegna brjóstakrabbameins með meinvörpum. Fimmtíu og níu prósent fengu meðferð með rannsóknarlyfi sem annan eða hærri valkost. Sjötíu og sjö prósent sjúklinganna höfðu áður fengið meðferð sem innihélt antracýklín.

Niðurstöður sem sýna heildarsvörun og tíma að versnun sjúkdóms og lifun án versnunar og lifun sjúklinga sem fengu > meðferð sem fyrsta valkost eru sýndar hér að neðan.

Tafla 8: Niðurstöður heildarsvörunar, miðtíma að versnun sjúkdóms og miðtíma lifunar án versnunar, metið af rannsakanda
	Virknibreyta
	Abraxane
(260 mg/m2)
	Uppleyst paclitaxel
(175 mg/m2)
	p‑gildi

	Svörunartíðni [95% CI] (%)

	> meðferð sem fyrsti valkostur
	26,5 [18,98; 34,05] (n = 132)
	13,2 [7,54; 18,93] (n = 136)
	0,006a

	*Miðtími að versnun sjúkdóms [95% CI] (vikur)

	> meðferð sem fyrsti valkostur
	20,9 [15,7; 25,9] (n = 131)
	16,1 [15,0; 19,3] (n = 135)
	0,011b

	*Miðgildi lifunar án versnunar [95% CI] (vikur)

	> meðferð sem fyrsti valkostur
	20,6 [15,6; 25,9] (n = 131)
	16,1 [15,0; 18,3] (n = 135)
	0,010b

	*Lifun [95% CI] (vikur)

	> meðferð sem fyrsti valkostur
	56,4 [45,1; 76,9] (n = 131)
	46,7 [39,0; 55,3] (n = 136)
	0,020b


*Þessi gögn eru byggð á skýrslu um klíníska rannsókn: CA012‑0 Viðauki með lokadagsetningu (23. mars‑2005)
a Chi‑kvaðrat próf
b Log‑rank próf

Tvö hundruð tuttugu og níu sjúklingar, meðhöndlaðir með Abraxane í slembiröðuðu klínísku samanburðarrannsókninni, voru metnir m.t.t. öryggis. Taugaeituráhrif paclitaxel voru metin út frá framförum um eina gráðu hjá sjúklingum með 3. gráðu úttaugakvilla á meðan á meðferð stóð. Þróun úttaugavandamála eftir meira en 6 meðferðir með Abraxane var ekki metin og er því óþekkt.

Kirtilfrumukrabbamein í brisi
Gerð var fjölsetra, fjölþjóða, slembiröðuð opin rannsókn hjá 861 sjúklingi, til að bera saman Abraxane/gemcítabín annars vegar og gemcítabín einlyfjameðferð hins vegar sem fyrsta valkost fyrir sjúklinga með kirtilfrumukrabbamein í brisi með meinvörpum. Sjúklingar (N = 431) fengu 125 mg/m2 af Abraxane með innrennslisgjöf í bláæð á 30‑40 mínútum, sem fylgt var eftir með 1.000 mg/m2 af gemcítabíni sem gefið var með innrennsli í bláæð á 30‑40 mínútum á 1., 8. og 15. degi hverrar 28 daga lotu. Í samanburðararmi rannsóknarinnar fengu sjúklingarnir (N = 430) gemcítabín einlyfjameðferð samkvæmt ráðlögðum skammtastærðum og skammtaáætlun. Meðferð var veitt þar til sjúkdómurinn ágerðist eða óásættanlegar eiturverkanir áttu sér stað. Af 431 sjúklingi með kirtilfrumukrabbamein í brisi sem fékk Abraxane í samsettri meðferð með gemcítabíni samkvæmt slembiröðun var meirihluti sjúklinga (93%) af hvíta kynstofninum, 4% af þeim svartir og 2% asískir. Hjá 16% sjúklinga var gildi á KPS kvarða (Karnofsky Performance Status) 100, 42% voru með KPS 90, 35% voru með KPS 80, 7% voru með KPS 70 og < 1% sjúklinga var með KPS undir 70. Sjúklingar sem voru með mikla hættu á hjarta- og æðasjúkdómum, höfðu sögu um útæðasjúkdóma í slagæðum og/eða bandvefssjúkdóma og/eða millivefslungnasjúkdóma voru ekki teknir inn í rannsóknina.

Miðgildi tímalengdar þeirrar meðferðar sem sjúklingar fengu var 3,9 mánuðir í Abraxane/gemcítabín arminum og 2,8 mánuðir í gemcítabín arminum. Í Abraxane/gemcítabín arminum fengu 32% sjúklinga meðferð í 6 mánuði eða lengur samanborið við 15% sjúklinga í gemcítabín arminum. Hjá hópnum sem fékk meðferð var miðgildi hlutfallslegs styrkleika gemcítabín skammtsins 75% í Abraxane/gemcítabín arminum samanborið við 85% í gemcítabín arminum. Miðgildi hlutfallslegs styrkleika Abraxane var 81%. Miðgildi heildarskammts af gemcítabíni var hærra í Abraxane/gemcítabín arminum (11.400 mg/m2) samanborið við gemcítabín arminn (9.000 mg/m2).

Aðalendapunktur verkunar var heildarlifun. Aðrir lykilendapunktar voru lifun án versnunar og heildarsvörun, hvort tveggja metið með óháðri, miðlægri, blindaðri myndgreiningu samkvæmt RECIST leiðbeiningum (útgáfu 1,0).

Tafla 9: Niðurstöður fyrir virkni úr slembiraðaðri rannsókn hjá sjúklingum með kirtilfrumukrabbamein í brisi (heildarfjöldinn sem ætlunin var að meðhöndla)
	
	Abraxane(125 mg/m2)/gemcítabín
(N = 431)
	Gemcítabín
(N = 430)

	Heildarlifun

	Fjöldi dauðsfalla (%)
	333 (77)
	359 (83)

	Miðgildi heildarlifunar, mánuðir (95% CI)
	8,5 (7,89; 9,53)
	6,7 (6,01; 7,23)

	HRA+G/G (95% CI)a
	0,72 (0,617; 0,835)

	P‑gildib
	< 0,0001

	Lifunarhlutfall % (95% CI) eftir:
	

	1 ár
	35% (29,7; 39,5)
	22% (18,1; 26,7)

	2 ár
	9% (6,2; 13,1)
	4% (2,3; 7,2)

	75% heildarlifun (mánuðir)
	14,8
	11,4

	Lifun án versnunar

	Dauðsfall eða versnun, n (%)
	277 (64)
	265 (62)

	Miðgildi lifunar án versnunar, mánuðir (95% CI)
	5,5 (4,47; 5,95)
	3,7 (3,61; 4,04)

	HRA+G/G (95% CI)a
	0,69 (0,581; 0,821)

	P‑gildib
	< 0,0001

	Heildartíðni svörunar

	Staðfest heildarsvörun, alger eða að hluta til, n (%)
	99 (23)
	31 (7)

	95% CI
	19,1; 27,2
	5,0; 10,1

	pA+G/pG (95% CI)
	3,19 (2,178; 4,662)

	P‑gildi (chi-kvaðrat próf)
	< 0,0001


CI = öryggisbil, HRA+G/G = áhættuhlutfall fyrir Abraxane+gemcítabín/gemcítabín, pA+G/pG = hlutfall svörunartíðni Abraxane+gemcítabín/gemcítabín
a lagskipt Cox líkan fyrir hlutfallslega áhættu
b lagskipt log‑rank próf, lagskipt eftir landfræðilegri staðsetningu (Norður-Ameríka í samanburði við önnur svæði), KPS (70 til 80 samanborið við 90 til 100) og tilvist meinvarpa í lifur (já eða nei).

Tölfræðilega marktæk aukning varð á heildarlifun hjá sjúklingum sem fengu Abraxane/gemcítabín, samanborið við gemcítabín eitt sér. Hækkun á miðgildi heildarlifunar var 1,8 mánuðir, heildarminnkun hættu á dauðsföllum var 28%, 1 árs lifun jókst um 59% og tíðni 2 ára lifunar jókst um 125%.

Mynd 1: Kaplan-Meier kúrfa yfir heildarlifun (hópsins sem ætlunin var að fengi meðferð [intent-to-treat population])

Áhrif meðferðar á heildarlifun voru Abraxane/gemcítabín arminum í hag í meirihluta fyrirfram skilgreindu undirhópanna (þ.m.t. eftir kyni, KPS, landfræðilegri staðsetningu, upphaflegri staðsetningu briskrabbameins, stigi við greiningu, tilvist meinvarpa í lifur, tilvist krabbameinsgers í lífhimnu, fyrri Whipple aðgerð, tilvist stoðnets í gallvegum í upphafi rannsóknar, tilvist meinvarpa í lungum og fjölda staða með meinvörpum). Hjá sjúklingum ≥ 75 ára í Abraxane/gemcítabín og gemcítabín örmunum var áhættuhlutfall lifunar 1,08 (95% CI 0,653; 1,797). Hjá sjúklingum með eðlileg CA19‑9 gildi í upphafi var áhættuhlutfall lifunar 1,07 (95% CI 0,692; 1,661).

Tölfræðilega marktæk aukning á lifun án versnunar átti sér stað hjá sjúklingum sem fengu meðferð með Abraxane/gemcítabíni samanborið við gemcítabín eitt sér, með 1,8 mánaða lengingu á miðgildi lifunar án versnunar.

Lungnakrabbamein sem ekki er af smáfrumugerð
Gerð var fjölsetra, slembiröðuð, opin rannsókn hjá 1.052 sjúklingum sem ekki höfðu fengið krabbameinslyfjameðferð áður og sem höfðu lungnakrabbamein sem ekki var af smáfrumugerð á stigi IIIb/IV. Rannsóknin var gerð til að bera saman Abraxane í samsettri meðferð með karbóplatíni annars vegar og uppleyst paclitaxel í samsettri meðferð með karbóplatíni hins vegar, sem fyrsta valkost meðferðar hjá sjúklingum með langt gengið lungnakrabbamein sem ekki var af smáfrumugerð. Yfir 99% sjúklinga voru með frammistöðugildi 0 eða 1 samkvæmt ECOG (Eastern Cooperative Oncology Group). Sjúklingar sem fyrir höfðu taugakvilla af gráðu ≥ 2 eða alvarlega læknisfræðilega áhættuþætti m.t.t. einhvers af helstu líffærakerfunum voru útilokaðir. Sjúklingar (N = 521) fengu 100 mg/m2 af Abraxane með innrennslisgjöf í bláæð á 30 mínútum á 1., 8. og 15. degi hverrar 21 dags lotu án stera í lyfjaforgjöf og án fyrirbyggjandi meðferðar með kyrningavaxtarþætti (G‑CSF). Strax eftir að gjöf Abraxane var lokið var gjöf karbóplatíns í bláæð hafin í skammtinum AUC = 6 mg•mín./ml, eingöngu á 1. degi hverrar 21 dags lotu. Sjúklingar (N = 531) fengu uppleyst paclitaxel í skammtinum 200 mg/m2 með innrennslisgjöf í bláæð á 3 klukkustundum ásamt hefðbundinni lyfjaforgjöf, sem strax var fylgt eftir með karbóplatíni í bláæð, AUC = 6 mg•mín./ml. Bæði lyfin voru gefin á 1. degi hverrar 21 dags lotu. Í báðum rannsóknarörmunum var meðferð veitt þar til sjúkdómurinn ágerðist eða óásættanlegar eiturverkanir áttu sér stað. Miðgildi fjölda meðferða var 6 meðferðarlotur í báðum meðferðarörmunum.

Aðalendapunktur verkunar var heildartíðni svörunar skilgreind sem hundraðshlutfall sjúklinga sem náðu hlutlægri, staðfestri fullkominni svörun eða hlutasvörun samkvæmt óháðri, miðlægri, blindaðri myndgreiningu samkvæmt RECIST leiðbeiningum (útgáfu 1,0). Sjúklingar í Abraxane/karbóplatín arminum höfðu marktækt hærri heildartíðni svörunar samanborið við sjúklinga í samanburðararminum: 33% samanborið við 25%, p = 0,005 (tafla 10). Marktækur munur var á heildartíðni svörunar í Abraxane/karbóplatín arminum miðað við samanburðarhópinn hjá sjúklingum með lungnakrabbamein sem ekki er af smáfrumugerð en er vefjafræðilega af flöguþekjufrumugerð (N = 450, 41% samanborið við 24%, p < 0,001). Hins vegar kom þessi munur ekki fram í mismun á lifun án versnunar eða heildarlifun. Enginn munur var á heildartíðni svörunar milli meðferðararmanna hjá sjúklingum þar sem ekki var vefjafræðilega um flöguþekjufrumugerð að ræða (N = 602, 26% samanborið við 25%, p = 0,808).

Tafla 10: Heildartíðni svörunar í slembiraðaðri rannsókn á lungnakrabbameini sem ekki er af smáfrumugerð (hópurinn sem ætlunin var að fengi meðferð)
	Verkunarbreyta
	Abraxane (100 mg/m2/viku)
+ karbóplatín
(N = 521)
	Uppleyst paclitaxel
(200 mg/m2 á 3 vikna fresti)
+ karbóplatín
(N = 531)

	Heildartíðni svörunar (óháð greining)

	Staðfest heildarsvörun, fullkomin svörun eða hlutasvörun, n (%)
	170 (33%)
	132 (25%)

	95% CI (%)
	28,6; 36,7
	21,2; 28,5

	pA/pT (95,1% CI)
	1,313 (1,082; 1,593)

	P‑gildia
	0,005


CI = öryggisbil; HRA/T = áhættuhlutfall fyrir Abraxane/karbóplatín og uppleyst paclitaxel/karbóplatín; pA/pT = hlutfall svörunartíðni fyrir Abraxane/karbóplatín og uppleyst paclitaxel/karbóplatín.
a P‑gildi er byggt á chi‑kvaðrat prófi.

Enginn tölfræðilega marktækur munur var á lifun án versnunar (samkvæmt blinduðu mati geislafræðings) og heildarlifun milli meðferðararmanna tveggja. Gerð var síðari greining á jafngildi fyrir lifun án versnunar og heildarlifun, með fyrirfram skilgreindum mörkum fyrir jafngildi upp á 15%. Skilyrði fyrir jafngildi voru uppfyllt bæði fyrir lifun án versnunar og heildarlifun og voru efri mörk 95% öryggisbilsins fyrir tengd áhættuhlutföll innan við 1,176 (tafla 11).

Tafla 11: Greining á jafngildi fyrir lifun án versnunar og heildarlifun í slembiröðuðum rannsóknum á lungnakrabbameini sem ekki er af smáfrumugerð (hópurinn sem ætlunin var að fengi meðferð)
	Verkunarbreyta
	Abraxane (100 mg/m2/viku)
+ karbóplatín
(N = 521)
	Uppleyst paclitaxel
(200 mg/m2 á 3 vikna fresti)
+ karbóplatín
(N = 531)

	Lifun án versnunara (óháð greining)

	Dauðsfall eða versnun, n (%)
	429 (82%)
	442 (83%)

	Miðgildi lifunar án versnunar (95% CI) (mánuðir)
	6,8 (5,7; 7,7)
	6,5 (5,7; 6,9)

	HRA/T (95% CI)
	0,949 (0,830; 1,086)

	Heildarlifun

	Fjöldi dauðsfalla, n (%)
	360 (69%)
	384 (72%)

	Miðgildi heildarlifunar (95% CI) (mánuðir)
	12,1 (10,8; 12,9)
	11,2 (10,3; 12,6)

	HRA/T (95,1% CI)
	0,922 (0,797; 1,066)


CI = öryggisbil; HRA/T = áhættuhlutfall fyrir Abraxane/karbóplatín og uppleyst paclitaxel/karbóplatín; pA/pT = hlutfall svörunartíðni fyrir Abraxane/karbóplatín og uppleyst paclitaxel/karbóplatín.
a Með tilliti til aðferðarfræðilegra atriða sem hafa ber í huga samkvæmt EMA varðandi endapunkt lifunar án versnunar, voru athuganir sem vantaði eða upphaf eftirfarandi nýrrar meðferðar ekki notuð til ritskoðunar.

Börn

Ekki hefur verið sýnt fram á öryggi og verkun hjá börnum (sjá kafla 4.2).

Rannsókn ABI‑007‑PST‑001 er 1. og 2. stigs opin rannsókn gerð til að finna skammt og til þess að meta öryggi, þolanleika og frumverkun vikulegrar gjafar Abraxane hjá börnum með endurtekin eða þrálát föst æxli. Rannsóknin tók til 106 sjúklinga á aldrinum ≥ 6 mánaða til ≤ 24 ára.

Í 1. stigs hluta rannsóknarinnar sem tók alls til 64 sjúklinga á aldrinum 6 mánaða til allt að 18 ára var þolanlegur hámarksskammtur ákvarðaður og var hann 240 mg/m2, gefinn með innrennsli í bláæð á 30 mínútum á 1., 8. og 15. degi hverrar 28 daga lotu.

Í 2. stigs hlutanum voru 42 sjúklingar teknir inn með því að nota tveggja stiga lágmarks‑hámarkshönnun Simons (Simon two‑stage minimax design), á aldrinum 6 mánaða til allt að 24 ára með endurtekið eða þrálátt Ewings sarkmein, taugakímsæxli eða rákvöðvasarkmein til þess að meta verkun gegn æxlisvirkni samkvæmt heildartíðni svörunar. Af þessum 42 sjúklingum var 1 sjúklingur < 2 ára, 27 sjúklingar voru á aldrinum ≥ 2 ára til < 12 ára, 12 sjúklingar voru á aldrinum ≥ 12 ára til < 18 ára og 2 fullorðnir sjúklingar voru á aldrinum ≥ 18 ára til 24 ára.

Miðgildi meðferðar sem sjúklingar fengu var 2 lotur af þolanlegum hámarksskammti. Af þeim 41 sjúklingi sem var hæfur til mats á verkun á 1. stigi náði 1 sjúklingur í rákvöðvasarkmeinshópnum (N = 14) staðfestri hlutasvörun sem leiddi til heildartíðni svörunar sem var 7,1% (95% CI: 0,2; 33,9). Staðfest fullkomin svörun eða hlutasvörun sást hvorki í hópnum sem var með Ewings sarkmein (N = 13) né í hópnum sem var með taugakímsæxli (N = 14). Enginn arma rannsóknarinnar hélt áfram á 2. stig vegna þess að skilyrði rannsóknaráætlunarinnar um ≥ 2 sjúklinga með staðfesta svörun var ekki uppfyllt.

Miðgildi heildarlifunar, að meðtöldu 1 árs eftirfylgnitímabilinu var 32,1 vika (95% CI: 21,4; 72,9), 32,0 vikur (95% CI: 12, ekki staðfest) og 19,6 vikur (95% CI: 4; 25,7) fyrir hópana með Ewings sarkmein, taugakímsæxli og rákvöðvasarkmein, talið upp í sömu röð.

Heildaröryggi notkunar Abraxane hjá börnum var í samræmi við þekkt öryggi notkunar Abraxane hjá fullorðnum (sjá kafla 4.8). Í ljósi þessara niðurstaðna var ályktað að einlyfjameðferð með Abraxane hafi hvorki þýðingarmikla klíníska virkni né ávinning m.t.t. lifunar sem styðji áframhaldandi þróun fyrir börn.

5.2	Lyfjahvörf

Lyfjahvörf heildar paclitaxel í kjölfar 30 og 180 mínútna innrennslis af Abraxane í skammtastærðum frá 80 til 375 mg/m2 voru ákvörðuð í klínískum rannsóknum. Blóðþéttni paclitaxels (AUC) jókst línulega frá 2.653 til 16.736 ng/klst/ml eftir skömmtun á bilinu 80 til 300 mg/m2.

Í rannsókn á sjúklingum með langt gengin æxli voru lyfjahvörf paclitaxel í kjölfar innrennslis Abraxane í skammtastærðinni 260 mg/m2 á 30 mínútum borin saman við 175 mg/m2 af uppleystu paclitaxel á 3 klst. Samkvæmt lyfjahvarfafræðilegri greiningu, án tillits til hólfa (non‑compartmental), var plasmaúthreinsun paclitaxels með Abraxane meiri (43%) en með uppleystu paclitaxeli og rúmmálsgildi dreifingar var einnig hærra (53%). Enginn munur var á helmingunartíma.

Í rannsókn þar sem 12 sjúklingum var gefið Abraxane í endurteknum skömmtum í bláæð, 260 mg/m2 af Abraxane, var breytileiki milli sjúklinga hvað varðar AUC 19% (á bilinu 3,21%‑37,70%). Ekkert benti til uppsöfnunar paclitaxels eftir margar meðferðarlotur.

Dreifing

Eftir að sjúklingum með æxli er gefið Abraxane, dreifist paclitaxel jafnt inn í blóðfrumur og í plasma, og er binding þess við plasmaprótein mikil (94%).

Próteinbinding paclitaxels eftir gjöf Abraxane var metin með örsíun í rannsókn þar sem samanburður var gerður hjá sama sjúklingi. Hluti óbundins paclitaxels var marktækt meiri eftir gjöf Abraxane (6,2%) en eftir gjöf paclitaxels í leysi (2,3%). Það leiddi til marktækt meiri útsetningar fyrir óbundnu paclitaxel þegar Abraxane var gefið samanborið við paclitaxel í leysi, jafnvel þótt heildarútsetningin væri sambærileg. Þetta er hugsanlega vegna þess að paclitaxel er ekki bundið í Cremophor EL sameindaþyrpingu eins og paclitaxel í leysi. Samkvæmt birtum greinum sýna in vitro rannsóknir á bindingu við mannasermiprótein (með styrk paclitaxels á bilinu 0,1 til 50 μg/ml) að cimetidín, ranitidín, dexametasón eða diphenhýdramín höfðu ekki áhrif á próteinbindingu paclitaxels.

Samkvæmt lyfjahvarfagreiningu á hópum er heildardreifingarrúmmál um það bil 1.741 lítri, en þetta mikla dreifingarrúmmál sýnir víðtæka dreifingu utan æðakerfisins og/eða bindingu paclitaxels í vefjum.

Umbrot og brotthvarf

Samkvæmt birtum greinum sýna in vitro rannsóknir á netbólum og vefjasýnum úr mannalifur, að paclitaxel er aðallega brotið niður í 6α‑hydroxypaclitaxel; og tvö minni niðurbrotsefni, 3’‑p‑hydroxypaclitaxel og 6α‑3’‑p‑dihydroxypaclitaxel. Myndun þessara hýdroxýleruðu niðurbrotsefna er hvötuð af CYP2C8, CYP3A4, og bæði CYP2C8 og CYP3A4 ísóensímum.

Hjá sjúklingum með brjóstakrabbamein með meinvörpum samsvarar meðalgildi uppsafnaðs þvagútskilnaðar á óbreyttu virka efninu, eftir 30 mínútna innrennsli Abraxane í styrknum 260 mg/m2, 4% af heildarskammtinum með minna en 1% sem niðurbrotsefnin 6α‑hydroxypaclitaxel og 3’‑p‑hydroxypaclitaxel, sem bendir til mikillar úthreinsunar framhjá nýrum. Paclitaxel er einkum fjarlægt með umbrotum í lifur og útskilnaði með galli.

Á klíníska skammtabilinu, 80 til 300 mg/m2, er meðalúthreinsun paclitaxels úr plasma á bilinu 13 til 30 l/klst./m2 og helmingunartími brotthvarfs að meðaltali á bilinu 13 til 27 klukkustundir.

Skert lifrarstarfsemi

Áhrif skertrar lifrarstarfsemi á lyfjahvörf Abraxane hjá hópum voru rannsökuð hjá sjúklingum með langt gengin æxli. Greiningin tók til sjúklinga með eðlilega lifrarstarfsemi (n = 130) og sjúklinga sem voru fyrir með væga (n = 8), miðlungsmikla (n = 7), eða verulega skerta (n = 5) lifrarstarfsemi (samkvæmt viðmiðum „NCI Organ Dysfunction Working Group“). Niðurstöðurnar sýna að væg skerðing á lifrarstarfsemi (heildarbilirubin > 1 til ≤ 1,5föld eðlileg efri mörk) hefur engin klínískt mikilvæg áhrif á lyfjahvörf paclitaxels. Sjúklingar með miðlungsmikla (heildarbilirubin > 1,5 til ≤ 3föld eðlileg efri mörk) eða verulega (heildarbilirubin > 3 til ≤ 5föld eðlileg efri mörk) skerðingu á lifrarstarfsemi, hafa 22% til 26% minni hámarkshraða brotthvarfs paclitaxels og um það bil 20% aukningu á meðalgildi AUC fyrir paclitaxel samanborið við sjúklinga með eðlilega lifrarstarfsemi. Skert lifrarstarfsemi hefur engin áhrif á meðalgildi Cmax fyrir paclitaxel. Auk þess er brotthvarf paclitaxels í öfugu hlutfalli við heildarbilirubin og í réttu hlutfalli við albúmín í sermi.

Líkön af lyfjahvörfum/lyfhrifum sýna að engin fylgni er milli lifrarstarfsemi (samkvæmt upphafsgildi albúmíns eða heildarbilirubini) og daufkyrningafæðar, eftir leiðréttingu fyrir útsetningu fyrir Abraxane.

Upplýsingar um lyfjahvörf eru hvorki fyrirliggjandi fyrir sjúklinga með heildarbilirubin > 5föld eðlileg efri mörk né sjúklinga með kirtilfrumukrabbamein í brisi með meinvörpum (sjá kafla 4.2).

Skert nýrnastarfsemi

Greining á lyfjahvörfum hópa tók til sjúklinga með eðlilega nýrnastarfsemi (n = 65) og sjúklinga sem voru fyrir með væga (n = 61), miðlungsmikla (n = 23), eða verulega skerta (n = 1) nýrnastarfsemi (samkvæmt drögum FDA 2010 að skilyrðum til leiðbeiningar [FDA guidance criteria 2010]). Væg og miðlungsmikil skerðing á nýrnastarfsemi (kreatínínúthreinsun ≥ 30 til < 90 ml/mín.) hefur engin klínískt mikilvæg áhrif á hámarkshraða brotthvarfs paclitaxels og ekki heldur á altæka útsetningu (AUC og Cmax) fyrir paclitaxeli. Upplýsingar um lyfjahvörf eru ófullnægjandi fyrir sjúklinga með verulega skerta nýrnastarfsemi og eru ekki fyrirliggjandi fyrir sjúklinga með nýrnasjúkdóm á lokastigi.

Aldraðir

Greining á lyfjahvörfum Abraxane hjá hópum tók til sjúklinga á aldursbilinu 24 til 85 ára og sýnir að aldur hefur ekki marktæk áhrif á hámarkshraða brotthvarfs og ekki heldur á altæka útsetningu (AUC og Cmax) fyrir paclitaxeli.

Líkön af lyfjahvörfum/lyfhrifum þar sem notaðar voru niðurstöður frá 125 sjúklingum með langt gengin æxli sýna að sjúklingar ≥ 65 ára geta verið móttækilegri fyrir þróun daufkyrningafæðar meðan á fyrstu meðferðarlotunni stendur, þó að aldur hafi ekki áhrif á útsetningu fyrir paclitaxeli í plasma.

Börn

Lyfjahvörf paclitaxels eftir 30 mínútna innrennslisgjöf í bláæð í skömmtum sem voru 120 mg/m2 til 270 mg/m2 voru ákvörðuð hjá 64 sjúklingum (2 til ≤ 18 ára) í 1. stigs hluta 1. og 2. stigs rannsóknar á endurteknum eða þrálátum föstum æxlum hjá börnum. Eftir aukningu skammta úr 120 í 270 mg/m2, var meðaltal AUC(0-inf) á bilinu 8.867 til 14.361 ng*klst./ml og meðaltal Cmax á bilinu 3.488 til 8.078 ng/ml.

Hámarksútsetning fyrir lyfinu við staðlaða skammta var sambærileg á öllu skammtabilinu sem rannsakað var, en heildarútsetning fyrir lyfinu við staðlaða skammta var hins vega aðeins sambærileg á bilinu 120 mg/m2 til 240 mg/m2; AUC∞ gildi við staðlaða skammta var lægra af 270 mg/m2 skammti. Við hámarksskammt sem þoldist 240 mg/m2 var meðalúthreinsun 19,1 l/klst. og lokahelmingunartími að meðaltali 13,5 klukkustundir.

Hjá börnum og unglingum jókst útsetning fyrir paclitaxeli með aukningu skammta og vikuleg útsetning fyrir lyfinu var meiri en hjá fullorðnum sjúklingum.

Aðrir eðlislægir þættir

Greining á lyfjahvörfum Abraxane hjá hópum bendir til þess að kyn, kynþáttur (asískur samanborið við hvítan) og tegund æxla hafi ekki klínískt mikilvæg áhrif á altæka útsetningu (AUC og Cmax) fyrir paclitaxeli. Sjúklingar sem voru 50 kg að þyngd höfðu um það bil 25% lægra AUC gildi paclitaxels en sjúklingar sem voru 75 kg að þyngd. Klínískt mikilvægi þessarar niðurstöðu er óvíst.

5.3	Forklínískar upplýsingar

Krabbameinsvaldandi áhrif paclitaxel hafa ekki verið rannsökuð. Þó benda birtar rannsóknir til þess að paclitaxel sé mögulega krabbameinsvaldandi og hafi eiturverkanir á æxlun í klínískum skömmtum miðað við hvernig lyfið verkar. Sýnt hefur verið fram á að paclitaxel hefur frumubreytandi áhrif in vitro (litningabreytingar í manna eitilfrumum) og in vivo (kjarnadepilspróf í músum). Sýnt hefur verið fram á frumudrepandi áhrif in vivo, en paclitaxel örvaði ekki stökkbreytingar í Ames prófi eða Chinese hamster ovary/hypoxanthine‑guanine phosphoribosyl transferase (CHO/HGPRT) stökkbreytingaprófinu.

Paclitaxel í skömmtum sem eru lægri en meðferðarskammtar hjá mönnum tengdist lágri frjósemi og fóstureitrunum í rottum þegar það var gefið karlkyns og kvenkyns rottum fyrir mökun og meðan á mökun stóð. Dýrarannsóknir með Abraxane sýndu óafturkræfar eiturverkanir á æxlunarfæri karldýra í klínískum skömmtum.

Paclitaxel og/eða umbrotsefni þess skildust út í mjólk hjá rottum. Þegar mjólkandi rottum var gefið geislavirkt paclitaxel í bláæð á 9. – 10. degi eftir got mældist þéttni geislavirka efnisins í mjólk hærri en í plasma og lækkaði í hlutfalli við þéttni í plasma.


6.	LYFJAGERÐARFRÆÐILEGAR UPPLÝSINGAR

6.1	Hjálparefni

Mannaalbúmín lausn (inniheldur natríum caprýlat og N‑acetýl‑L‑tryptófan).

6.2	Ósamrýmanleiki

Ekki má blanda þessu lyfi saman við önnur lyf en þau sem nefnd eru í kafla 6.6.

6.3	Geymsluþol

Órofin hettuglös

3 ár.

Stöðugleiki blandaðrar ördreifu í hettuglasi

Sýnt hefur verið fram á efna- og eðlisfræðilegan stöðugleika í 24 klst. við 2 °C‑8 °C í upprunalegum umbúðum til varnar gegn ljósi.

Stöðugleiki blandaðrar ördreifu í innrennslispoka

Sýnt hefur verið fram á efna- og eðlisfræðilegan stöðugleika í 24 klst. við 2 °C‑8 °C og eftir það í 4 klst. við 25 °C, varið gegn ljósi.

Þó ætti að nota lyfið strax eftir blöndun og áfyllingu innrennslispokanna, út frá örverufræðilegu sjónarmiði, nema aðferðin sem beitt er við blöndun og áfyllingu pokanna útiloki hættu á örverumengun.

Ef lyfið er ekki notað strax eru geymslutími og geymsluskilyrði á ábyrgð notandans.

Samanlagður geymslutími blandaða lyfsins í hettuglasinu og í innrennslispokanum þegar það er kælt og varið gegn ljósi er 24 klst. Eftir það má geyma blönduna í innrennslispokanum í 4 klst. við lægri hita en 25 °C.

6.4	Sérstakar varúðarreglur við geymslu

Órofin hettuglös

Geymið hettuglasið í ytri umbúðum til varnar gegn ljósi. Hvorki frysting né kæling kemur niður á stöðugleika vörunnar. Ekki þarf að geyma lyfið við sérstök hitaskilyrði.

Eftir blöndun ördreifu

Geymsluskilyrði eftir blöndun lyfsins, sjá kafla 6.3.

6.5	Gerð íláts og innihald

50 ml hettuglas (gler af gerð 1) með tappa (bútýl gúmmí), með hettu (ál), sem inniheldur 100 mg af paclitaxeli á formi albúmínbundinna nanóagna.

100 ml hettuglas (gler af gerð 1) með tappa (bútýl gúmmí), með hettu (ál), sem inniheldur 250 mg af paclitaxeli á formi albúmínbundinna nanóagna.

Pakkning með einu hettuglasi.

6.6	Sérstakar varúðarráðstafanir við förgun og önnur meðhöndlun

Aðgát við blöndun og lyfjagjöf

Paclitaxel er frumudrepandi krabbameinslyf og, eins og á við um önnur hugsanleg eiturefni, skal meðhöndla Abraxane varlega. Mælt er með notkun hanska, gleraugna og hlífðarfata. Ef ördreifan kemst í snertingu við húð skal þvo húðina samstundis vel og vandlega með sápu og vatni. Ef hún kemst í snertingu við slímhimnu skal skola himnuna vel með vatni. Aðeins starfsfólk sem hlotið hefur viðeigandi þjálfun í meðhöndlun frumudrepandi efna á að blanda og gefa Abraxane. Þungað starfsfólk á ekki að meðhöndla Abraxane.

Þar sem hugsanlegt er að lyfið fari utan æðar er ráðlegt að hafa náið eftirlit með innrennslisstaðnum, með tilliti til þess, meðan á lyfjagjöf stendur. Takmörkun innrennslistíma Abraxane við 30 mínútur, eins og mælt er fyrir um, minnkar líkurnar á innrennslistengdum viðbrögðum við lyfjagjöfinni.

Blöndun og gjöf lyfsins

Abraxane kemur sem dauðhreinsað frostþurrkað duft sem skal blanda fyrir notkun. Eftir blöndun inniheldur hver ml af ördreifunni 5 mg af paclitaxeli á formi albúmínbundinna nanóagna.

100 mg hettuglas: Notið dauðhreinsaða sprautu til að sprauta 20 ml af 9 mg/ml (0,9%) natríumklóríð innrennslislausn hægt í hettuglas með Abraxane, á a.m.k. 1 mínútu.

250 mg hettuglas: Notið dauðhreinsaða sprautu til að sprauta 50 ml af 9 mg/ml (0,9%) natríumklóríð innrennslislausn hægt í hettuglas með Abraxane, á a.m.k. 1 mínútu.

Lausninni skal beina innan á vegg glassins. Lausninni á ekki að sprauta beint á duftið því þá myndast froða.

Þegar lausninni hefur verið sprautað í hettuglasið á að láta glasið standa í a.m.k. 5 mínútur til að tryggja að duftið blotni nægilega vel. Þá skal hvolfa og/eða hringsnúa glasinu varlega í a.m.k. 2 mínútur til að tryggja að duftið blandist fullkomlega áður en lyfið er notað. Varast skal að froða myndist. Ef froða eða kekkir myndast skal láta ördreifuna standa í a.m.k. 15 mínútur þar til froðan hefur hjaðnað.

Blönduð ördreifan á að vera mjólkurkennd og einsleit, án sýnilegs botnfalls. Hluti blandaða efnisins getur sest aftur. Ef botnfall er sýnilegt skal hvolfa glasinu varlega aftur til að tryggja að duftið blandist fullkomlega fyrir notkun.

Skoðið ördreifuna í hettuglasinu með tilliti til agna. Ekki má gefa blönduðu ördreifuna ef agnir eru sýnilegar í hettuglasinu.

Nákvæmt heildarmagn 5 mg/ml ördreifunnar sem þarf fyrir viðkomandi sjúkling skal reikna út og réttu magni af blönduðu Abraxane sprautað í tóman, dauðhreinsaðan PVC (pólývínýlklóríð) innrennslispoka eða innrennslispoka sem ekki er gerður úr PVC.

Notkun lækningatækja sem í er sílíkon smurolía (þ.e. sprautna og innrennslispoka) til blöndunar og gjafar Abraxane getur leitt til myndunar próteinkenndra þráða. Gefið Abraxane með innrennslissetti sem er með 15 μm síu til þess að koma í veg fyrir að þessir þræðir berist í blóðrásina. Notkun 15 μm síu fjarlægir þræðina og breytir hvorki eðlis- né efnafræðilegum eiginleikum blandaðs lyfs.

Notkun síu með gatastærð sem er minni en 15 μm getur leitt til þess að sían stíflast.

Notkun sérstakra tví(2‑etýlhexýl)phtalat (DEHP)‑frírra poka eða innrennslisbúnaðar er ekki nauðsynleg til að útbúa eða gefa Abraxane.

Eftir lyfjagjöfina er mælt með því að innrennslisslangan sem liggur í bláæðina sé skoluð með natríumklóríð stungulyfi, lausn 9 mg/ml (0,9%) til þess að tryggja að allur skammturinn sé gefinn.

Farga skal öllum lyfjaleifum og/eða úrgangi í samræmi við gildandi reglur.


7.	MARKAÐSLEYFISHAFI

Bristol‑Myers Squibb Pharma EEIG
Plaza 254
Blanchardstown Corporate Park 2
Dublin 15, D15 T867
Írland


8.	MARKAÐSLEYFISNÚMER

EU/1/07/428/001
EU/1/07/428/002


9.	DAGSETNING FYRSTU ÚTGÁFU MARKAÐSLEYFIS/ENDURNÝJUNAR MARKAÐSLEYFIS

Dagsetning fyrstu útgáfu markaðsleyfis: 11. janúar 2008
Nýjasta dagsetning endurnýjunar markaðsleyfis: 14. janúar 2013


10.	DAGSETNING ENDURSKOÐUNAR TEXTANS

Ítarlegar upplýsingar um lyfið eru birtar á vef Lyfjastofnunar Evrópu http://www.ema.europa.eu og á vef Lyfjastofnunar (www.lyfjastofnun.is).
























VIÐAUKI II

A.	FRAMLEIÐENDUR SEM ERU ÁBYRGIR FYRIR LOKASAMÞYKKT

B.	FORSENDUR FYRIR, EÐA TAKMARKANIR Á, AFGREIÐSLU OG NOTKUN

C.	AÐRAR FORSENDUR OG SKILYRÐI MARKAÐSLEYFIS

D.	FORSENDUR EÐA TAKMARKANIR ER VARÐA ÖRYGGI OG VERKUN VIÐ NOTKUN LYFSINS

A.	FRAMLEIÐENDUR SEM ERU ÁBYRGIR FYRIR LOKASAMÞYKKT

Heiti og heimilisfang framleiðenda sem eru ábyrgir fyrir lokasamþykkt

Celgene Distribution B.V.
Orteliuslaan 1000
3528 BD Utrecht
Holland


B.	FORSENDUR FYRIR, EÐA TAKMARKANIR Á, AFGREIÐSLU OG NOTKUN

Ávísun lyfsins er háð sérstökum takmörkunum (sjá viðauka I: Samantekt á eiginleikum lyfs, kafla 4.2).


C.	AÐRAR FORSENDUR OG SKILYRÐI MARKAÐSLEYFIS

· Samantektir um öryggi lyfsins (PSUR)

Skilyrði um hvernig leggja skal fram samantektir um öryggi lyfsins koma fram í lista yfir viðmiðunardagsetningar Evrópusambandsins (EURD lista) sem gerð er krafa um í grein 107c(7) í tilskipun 2001/83/EB og öllum síðari uppfærslum sem birtar eru í evrópsku lyfjavefgáttinni.


D.	FORSENDUR EÐA TAKMARKANIR ER VARÐA ÖRYGGI OG VERKUN VIÐ NOTKUN LYFSINS

· Áætlun um áhættustjórnun

Markaðsleyfishafi skal sinna lyfjagátaraðgerðum sem krafist er, sem og öðrum ráðstöfunum eins og fram kemur í áætlun um áhættustjórnun í kafla 1.8.2. í markaðsleyfinu og öllum uppfærslum á áætlun um áhættustjórnun sem ákveðnar verða.

Leggja skal fram uppfærða áætlun um áhættustjórnun:
· Að beiðni Lyfjastofnunar Evrópu.
· Þegar áhættustjórnunarkerfinu er breytt, sérstaklega ef það gerist í kjölfar þess að nýjar upplýsingar berast sem geta leitt til mikilvægra breytinga á hlutfalli ávinnings/áhættu eða vegna þess að mikilvægur áfangi (tengdur lyfjagát eða lágmörkun áhættu) næst.

























VIÐAUKI III

ÁLETRANIR OG FYLGISEÐILL
























A. ÁLETRANIR

UPPLÝSINGAR SEM EIGA AÐ KOMA FRAM Á YTRI UMBÚÐUM

ASKJA


1.	HEITI LYFS

Abraxane 5 mg/ml innrennslisstofn, ördreifa

paclitaxel


2.	VIRK(T) EFNI

Hvert hettuglas inniheldur 100 mg af paclitaxeli á formi albúmínbundinna nanóagna.

Eftir blöndun inniheldur hver ml af ördreifu 5 mg af paclitaxeli á formi albúmínbundinna nanóagna.


3.	HJÁLPAREFNI

Hjálparefni: Mannaalbúmín lausn (inniheldur natríum kaprýlate og N‑asetýl‑L‑tryptófan).


4.	LYFJAFORM OG INNIHALD

Innrennslisstofn, ördreifa.

1 hettuglas

100 mg/20 ml


5.	AÐFERÐ VIÐ LYFJAGJÖF OG ÍKOMULEIÐ(IR)

Lesið fylgiseðilinn fyrir notkun.

Til notkunar í bláæð.


6.	SÉRSTÖK VARNAÐARORÐ UM AÐ LYFIÐ SKULI GEYMT ÞAR SEM BÖRN HVORKI NÁ TIL NÉ SJÁ

Geymið þar sem börn hvorki ná til né sjá.


7.	ÖNNUR SÉRSTÖK VARNAÐARORÐ, EF MEÐ ÞARF

Abraxane á ekki að gefa í staðinn fyrir eða ásamt öðrum paclitaxel lyfjum.


8.	FYRNINGARDAGSETNING

EXP


9.	SÉRSTÖK GEYMSLUSKILYRÐI

Órofin hettuglös: Geymið hettuglasið í ytri umbúðum til varnar gegn ljósi.

Blönduð ördreifa: Geymið í kæli við 2 °C til 8 °C í allt að 24 klst. í annaðhvort hettuglasinu eða innrennslispokanum, varið gegn ljósi. Samanlagður geymslutími blandaða lyfsins í hettuglasinu og í innrennslispokanum þegar það er kælt og varið gegn ljósi er 24 klst. Eftir það má geyma blönduna í innrennslispokanum í 4 klst. við lægri hita en 25 °C.


10.	SÉRSTAKAR VARÚÐARRÁÐSTAFANIR VIÐ FÖRGUN LYFJALEIFA EÐA ÚRGANGS VEGNA LYFSINS ÞAR SEM VIÐ Á

Farga skal öllum lyfjaleifum og/eða úrgangi í samræmi við gildandi reglur.


11.	NAFN OG HEIMILISFANG MARKAÐSLEYFISHAFA

Bristol‑Myers Squibb Pharma EEIG
Plaza 254
Blanchardstown Corporate Park 2
Dublin 15, D15 T867
Írland


12.	MARKAÐSLEYFISNÚMER

EU/1/07/428/001


13.	LOTUNÚMER

Lot


14.	AFGREIÐSLUTILHÖGUN


15.	NOTKUNARLEIÐBEININGAR


16.	UPPLÝSINGAR MEÐ BLINDRALETRI

Fallist hefur verið á rök fyrir undanþágu frá kröfu um blindraletur.


17.	EINKVÆMT AUÐKENNI – TVÍVÍTT STRIKAMERKI

Á pakkningunni er tvívítt strikamerki með einkvæmu auðkenni.


18.	EINKVÆMT AUÐKENNI – UPPLÝSINGAR SEM FÓLK GETUR LESIÐ

PC
SN
NN

UPPLÝSINGAR SEM EIGA AÐ KOMA FRAM Á INNRI UMBÚÐUM

HETTUGLAS


1.	HEITI LYFS

Abraxane 5 mg/ml innrennslisstofn, ördreifa

paclitaxel


2.	VIRK(T) EFNI

Hvert hettuglas inniheldur 100 mg af paclitaxeli á formi albúmínbundinna nanóagna.

Eftir blöndun inniheldur hver ml af ördreifu 5 mg af paclitaxeli.


3.	HJÁLPAREFNI

Hjálparefni: Mannaalbúmín lausn (inniheldur natríum kaprýlate og N‑asetýl‑L‑tryptófan).


4.	LYFJAFORM OG INNIHALD

Innrennslisstofn, ördreifa.

1 hettuglas

100 mg/20 ml


5.	AÐFERÐ VIÐ LYFJAGJÖF OG ÍKOMULEIÐ(IR)

Lesið fylgiseðilinn fyrir notkun.

Til notkunar í bláæð.


6.	SÉRSTÖK VARNAÐARORÐ UM AÐ LYFIÐ SKULI GEYMT ÞAR SEM BÖRN HVORKI NÁ TIL NÉ SJÁ

Geymið þar sem börn hvorki ná til né sjá.


7.	ÖNNUR SÉRSTÖK VARNAÐARORÐ, EF MEÐ ÞARF


8.	FYRNINGARDAGSETNING

EXP


9.	SÉRSTÖK GEYMSLUSKILYRÐI

Órofin hettuglös: Geymið hettuglasið í ytri umbúðum til varnar gegn ljósi.


10.	SÉRSTAKAR VARÚÐARRÁÐSTAFANIR VIÐ FÖRGUN LYFJALEIFA EÐA ÚRGANGS VEGNA LYFSINS ÞAR SEM VIÐ Á

Farga skal öllum lyfjaleifum og/eða úrgangi í samræmi við gildandi reglur.


11.	NAFN OG HEIMILISFANG MARKAÐSLEYFISHAFA

Bristol‑Myers Squibb Pharma EEIG
Plaza 254
Blanchardstown Corporate Park 2
Dublin 15, D15 T867
Írland


12.	MARKAÐSLEYFISNÚMER

EU/1/07/428/001


13.	LOTUNÚMER

Lot


14.	AFGREIÐSLUTILHÖGUN


15.	NOTKUNARLEIÐBEININGAR


16.	UPPLÝSINGAR MEÐ BLINDRALETRI

Fallist hefur verið á rök fyrir undanþágu frá kröfu um blindraletur.


17.	EINKVÆMT AUÐKENNI – TVÍVÍTT STRIKAMERKI

Á pakkningunni er tvívítt strikamerki með einkvæmu auðkenni.


18.	EINKVÆMT AUÐKENNI – UPPLÝSINGAR SEM FÓLK GETUR LESIÐ

PC
SN
NN

UPPLÝSINGAR SEM EIGA AÐ KOMA FRAM Á YTRI UMBÚÐUM

ASKJA


1.	HEITI LYFS

Abraxane 5 mg/ml innrennslisstofn, ördreifa

paclitaxel


2.	VIRK(T) EFNI

Hvert hettuglas inniheldur 250 mg af paclitaxeli á formi albúmínbundinna nanóagna.

Eftir blöndun inniheldur hver ml af ördreifu 5 mg af paclitaxeli á formi albúmínbundinna nanóagna.


3.	HJÁLPAREFNI

Hjálparefni: Mannaalbúmín lausn (inniheldur natríum kaprýlate og N‑asetýl‑L‑tryptófan).


4.	LYFJAFORM OG INNIHALD

Innrennslisstofn, ördreifa.

1 hettuglas

250 mg/50 ml


5.	AÐFERÐ VIÐ LYFJAGJÖF OG ÍKOMULEIÐ(IR)

Lesið fylgiseðilinn fyrir notkun.

Til notkunar í bláæð.


6.	SÉRSTÖK VARNAÐARORÐ UM AÐ LYFIÐ SKULI GEYMT ÞAR SEM BÖRN HVORKI NÁ TIL NÉ SJÁ

Geymið þar sem börn hvorki ná til né sjá.


7.	ÖNNUR SÉRSTÖK VARNAÐARORÐ, EF MEÐ ÞARF

Abraxane á ekki að gefa í staðinn fyrir eða ásamt öðrum paclitaxel lyfjum.


8.	FYRNINGARDAGSETNING

EXP


9.	SÉRSTÖK GEYMSLUSKILYRÐI

Órofin hettuglös: Geymið hettuglasið í ytri umbúðum til varnar gegn ljósi.

Blönduð ördreifa: Geymið í kæli við 2 °C til 8 °C í allt að 24 klst. í annaðhvort hettuglasinu eða innrennslispokanum, varið gegn ljósi. Samanlagður geymslutími blandaða lyfsins í hettuglasinu og í innrennslispokanum þegar það er kælt og varið gegn ljósi er 24 klst. Eftir það má geyma blönduna í innrennslispokanum í 4 klst. við lægri hita en 25 °C.


10.	SÉRSTAKAR VARÚÐARRÁÐSTAFANIR VIÐ FÖRGUN LYFJALEIFA EÐA ÚRGANGS VEGNA LYFSINS ÞAR SEM VIÐ Á

Farga skal öllum lyfjaleifum og/eða úrgangi í samræmi við gildandi reglur.


11.	NAFN OG HEIMILISFANG MARKAÐSLEYFISHAFA

Bristol‑Myers Squibb Pharma EEIG
Plaza 254
Blanchardstown Corporate Park 2
Dublin 15, D15 T867
Írland


12.	MARKAÐSLEYFISNÚMER

EU/1/07/428/002


13.	LOTUNÚMER

Lot


14.	AFGREIÐSLUTILHÖGUN


15.	NOTKUNARLEIÐBEININGAR


16.	UPPLÝSINGAR MEÐ BLINDRALETRI

Fallist hefur verið á rök fyrir undanþágu frá kröfu um blindraletur.


17.	EINKVÆMT AUÐKENNI – TVÍVÍTT STRIKAMERKI

Á pakkningunni er tvívítt strikamerki með einkvæmu auðkenni.


18.	EINKVÆMT AUÐKENNI – UPPLÝSINGAR SEM FÓLK GETUR LESIÐ

PC
SN
NN

UPPLÝSINGAR SEM EIGA AÐ KOMA FRAM Á INNRI UMBÚÐUM

B. FYLGISEÐILL

Fylgiseðill: Upplýsingar fyrir notanda lyfsins

Abraxane 5 mg/ml innrennslisstofn, ördreifa

paclitaxel

Lesið allan fylgiseðilinn vandlega áður en byrjað er að nota lyfið. Í honum eru mikilvægar upplýsingar.

· Geymið fylgiseðilinn. Nauðsynlegt getur verið að lesa hann síðar.
· Leitið til læknisins eða hjúkrunarfræðingsins ef þörf er á frekari upplýsingum.
· Þessu lyfi hefur verið ávísað til persónulegra nota. Ekki má gefa það öðrum. Það getur valdið þeim skaða, jafnvel þótt um sömu sjúkdómseinkenni sé að ræða.
· Látið lækninn eða hjúkrunarfræðinginn vita um allar aukaverkanir. Þetta gildir einnig um aukaverkanir sem ekki er minnst á í þessum fylgiseðli. Sjá kafla 4.

Í fylgiseðlinum eru eftirfarandi kaflar:
1. Upplýsingar um Abraxane og við hverju það er notað
2. Áður en byrjað er að nota Abraxane
3. Hvernig nota á Abraxane
4. Hugsanlegar aukaverkanir
5. Hvernig geyma á Abraxane
6. Pakkningar og aðrar upplýsingar


1.	Upplýsingar um Abraxane og við hverju það er notað

Upplýsingar um Abraxane
Abraxane inniheldur virka efnið paclitaxel, bundið við mannapróteinið albúmín í örlitlum ögnum sem kallast nánóagnir. Paclitaxel tilheyrir flokki lyfja sem kallast taxön (taxanes) og er notað til að meðhöndla krabbamein.
· Paclitaxel er sá hluti lyfsins sem hefur áhrif á krabbameinið; það verkar með því að stöðva skiptingu krabbameinsfrumna – það þýðir að þær deyja.
· Albúmín er sá hluti lyfsins sem stuðlar að því að paclitaxel leysist upp í blóðinu og fer í gegnum veggi blóðæðanna út í æxlið. Það þýðir að önnur lyf sem geta valdið hugsanlega lífshættulegum aukaverkunum eru ekki nauðsynleg. Slíkar aukaverkanir eru mun sjaldgæfari við notkun Abraxane.

Við hverju Abraxane er notað
Abraxane er notað til meðferðar við eftirfarandi tegundum krabbameins:

Brjóstakrabbamein
· Brjóstakrabbamein sem hefur dreift sér til annarra staða í líkamanum (það nefnist brjóstakrabbamein með meinvörpum).
· Abraxane er notað við brjóstakrabbameini með meinvörpum þegar að minnsta kosti ein önnur meðferð hefur verið reynd án árangurs og meðferð sem inniheldur lyf af flokki „antracýklína“ hentar ekki.
· Hjá fólki með brjóstakrabbamein með meinvörpum sem fékk Abraxane þegar önnur meðferð hafði brugðist var líklegra að æxli minnkuðu, og fólkið lifði lengur en það fólk sem var á annarri meðferð.

Krabbamein í brisi
· Abraxane er notað ásamt lyfi sem nefnist gemcítabín ef um er að ræða krabbamein í brisi með meinvörpum. Fólk með krabbamein í brisi með meinvörpum (briskrabbamein sem hefur dreift sér á aðra staði í líkamanum) sem fékk Abraxane ásamt gemcítabíni í klínískri rannsókn lifði lengur en fólk sem fékk eingöngu gemcítabín.

Lungnakrabbamein
· Abraxane er einnig notað ásamt lyfi sem nefnist karbóplatín hjá þeim sem eru með algengustu gerð lungnakrabbameins sem nefnist „lungnakrabbamein sem ekki er af smáfrumugerð“.
· Abraxane er notað við lungnakrabbameini sem ekki er af smáfrumugerð þegar skurðaðgerð eða geislameðferð er ekki viðeigandi meðferð við sjúkdómnum.


2.	Áður en byrjað er að nota Abraxane

Ekki má nota Abraxane
· ef þú ert með ofnæmi fyrir paclitaxeli eða einhverju öðru innihaldsefni Abraxane (talin upp í kafla 6);
· ef þú ert með barn á brjósti;
· ef þú þjáist af lágu hvítkornagildi (grunngildi < 1.500 frumur/mm3 – læknirinn leiðbeinir þér með það).

Varnaðarorð og varúðarreglur
Leitið ráða hjá lækninum eða hjúkrunarfræðingnum áður en Abraxane er notað
· ef þú hefur skerta nýrnastarfsemi;
· ef þú átt við alvarleg lifrarvandamál að stríða;
· ef þú átt við hjartasjúkdóm að stríða.

Ef þú finnur fyrir einhverjum þessara einkenna láttu þá lækninn eða hjúkrunarfræðinginn vita. Læknirinn gæti viljað hætta meðferð eða minnka lyfjaskammtinn:
· ef þú færð óeðlilega marbletti, blæðingar eða einkenni um sýkingu, svo sem hálssærindi eða hita;
· ef þú finnur fyrir dofa, fiðringi, náladofa, næmara snertiskyni eða vöðvamáttleysi;
· ef þú finnur fyrir öndunarvandamálum, t.d. mæði eða þurrum hósta.

Börn og unglingar
Abraxane er eingöngu ætlað fullorðnum og börn og unglingar yngri en 18 ára eiga ekki að nota lyfið.

Notkun annarra lyfja samhliða Abraxane
Látið lækninn vita um önnur lyf sem eru notuð, hafa nýlega verið notuð eða kynnu að verða notuð. Þetta á einnig við um lyf sem fengin eru án lyfseðils, þ.m.t. jurtalyf. Þetta er vegna þess að Abraxane getur haft áhrif á verkun sumra annarra lyfja. Einnig geta sum önnur lyf haft áhrif á verkun Abraxane.

Gætið varúðar og ræðið við lækninn ef Abraxane er tekið á sama tíma og einhver af eftirfarandi lyfjum:
· lyf við sýkingum (þ.e. sýklalyf svo sem erythromycin, rifampicin og svo framvegis; leitið upplýsinga hjá lækninum eða hjúkrunarfræðingnum ef ekki er ljóst hvort lyf sem tekin eru séu sýklalyf), þ.m.t. lyf við sveppasýkingum (t.d. ketoconazol)
· lyf sem koma stöðugleika á geðsveiflur, einnig nefnd þunglyndislyf (t.d. fluoxetin)
· krampastillandi lyf (flogaveikilyf) (t.d. carbamazepin og phenytoin)
· lyf sem draga úr blóðfitu (t.d. gemfibrozil)
· lyf við brjóstsviða eða magasárum (t.d. cimetidin)
· lyf við HIV‑sýkingu og alnæmi (t.d. ritonavir, saquinavir, indinavir, nelfinavir, efavirenz og nevirapin)
· lyf sem kallast clopidogrel sem er notað til að koma í veg fyrir blóðtappa.

Meðganga, brjóstagjöf og frjósemi
Paclitaxel getur valdið alvarlegum fæðingargöllum og á því ekki að nota á meðgöngu. Læknirinn mun láta framkvæma þungunarpróf áður en meðferð með Abraxane er hafin.

Konur sem geta orðið þungaðar verða að nota örugga getnaðarvörn meðan á meðferðinni stendur og í að minnsta kosti 6 mánuði eftir að meðferð lýkur.

Ekki má hafa barn á brjósti meðan á meðferð með Abraxane stendur þar sem ekki er vitað hvort virka efnið paclitaxel berst yfir í brjóstamjólk.

Karlar ættu að nota örugga getnaðarvörn og forðast að geta börn meðan á meðferðinni stendur og í að minnsta kosti 3 mánuði eftir að meðferð lýkur og eiga að leita ráðgjafar varðandi varðveislu sæðis áður en meðferð hefst vegna hættu á óafturkræfri ófrjósemi við notkun Abraxane.

Leitið ráða hjá lækninum áður en lyf eru notuð.

Akstur og notkun véla
Sumir einstaklingar geta fundið fyrir þreytu eða sundli eftir að þeir hafa fengið Abraxane. Ef það gerist hjá þér máttu ekki aka eða nota tæki eða vélar.

Fáir þú önnur lyf sem hluta af meðferðinni skaltu leita ráða hjá lækninum varðandi akstur og notkun véla.

Abraxan inniheldur natríum
Lyfið inniheldur minna en 1 mmól (23 mg) af natríum í 100 mg, þ.e.a.s. er sem næst natríumlaust.


3.	Hvernig nota á Abraxane

Læknir eða hjúkrunarfræðingur gefur Abraxane með innrennsli í æð. Réttur skammtur er reiknaður út frá flatarmáli líkama og niðurstöðum blóðrannsókna. Venjulegur skammtur við brjóstakrabbameini er 260 mg/m2 af líkamsflatarmáli, sem gefinn er á 30 mínútum. Venjulegur skammtur við langt gengnu briskrabbameini er 125 mg/m2 af líkamsflatarmáli, sem gefinn er á 30 mínútum. Venjulegur skammtur við lungnakrabbameini sem ekki er af smáfrumugerð er 100 mg/m2 af líkamsflatarmáli, sem gefinn er á 30 mínútum.

Hversu oft færðu Abraxane?
Til meðferðar við brjóstakrabbameini með meinvörpum er Abraxane venjulega gefið á þriggja vikna fresti (á 1. degi 21. dags lotu).

Til meðferðar við langt gengnu briskrabbameini er Abraxane gefið á 1., 8. og 15. degi hverrar 28 daga lotu ásamt gemcítabíni sem er gefið strax á eftir Abraxane.

Til meðferðar við lungnakrabbameini sem ekki er af smáfrumugerð er Abraxane gefið einu sinni í viku (þ.e. á 1., 8. og 15. degi hverrar 21 dags lotu), ásamt karbóplatíni sem er gefið einu sinni á þriggja vikna fresti (þ.e. eingöngu á 1. degi hverrar 21 dags lotu), strax eftir að Abraxane skammturinn hefur verið gefinn.

Leitið til læknisins eða hjúkrunarfræðingsins ef þörf er á frekari upplýsingum um notkun lyfsins.


4.	Hugsanlegar aukaverkanir

Eins og við á um öll lyf getur þetta lyf valdið aukaverkunum en það gerist þó ekki hjá öllum.

Eftirfarandi mjög algengar aukaverkanir geta komið fyrir hjá fleiri en 1 af hverjum 10 einstaklingum:
· Hárlos (skalli) (í flestum tilvikum átti hárlos sér stað innan mánaðar eftir að meðferð með Abraxane hófst. Þegar hárlos kemur fyrir er það í miklum mæli (yfir 50%) hjá meirihluta sjúklinga)
· Útbrot
· Óeðlileg fækkun ákveðinna tegunda hvítra blóðkorna (daufkyrninga, eitilfrumna eða hvítra blóðkorna) í blóði
· Fækkun rauðra blóðkorna
· Fækkun blóðflagna í blóði
· Áhrif á úttaugakerfi (verkir, dofi, náladofi eða minnkuð tilfinning)
· Liðverkir
· Vöðvaverkir
· Ógleði, niðurgangur, hægðatregða, særindi í munni, lystarleysi
· Uppköst
· Þreyta og magnleysi, hiti
· Vökvaskortur, bragðskynstruflanir og þyngdartap
· Lítið magn kalíums í blóði
· Þunglyndi, svefnvandamál
· Höfuðverkur
· Kuldahrollur
· Öndunarerfiðleikar
· Sundl
· Þroti í slímhúð og mjúkvefjum
· Hækkuð gildi í niðurstöðum rannsókna á lifrarstarfsemi
· Verkir í útlimum
· Hósti
· Kviðverkir
· Blóðnasir.

Algengar aukaverkanir geta komið fyrir hjá allt að 1 af hverjum 10 einstaklingum:
· Kláði, þurrkur, naglakvillar
· Sýkingar, hiti með fækkun ákveðinnar tegundar hvítra blóðkorna (daufkyrninga) í blóði, roði, þruska, alvarleg sýking í blóði sem getur verið af völdum fækkunar hvítra blóðkorna
· Fækkun allra tegunda blóðkorna
· Verkir í brjósti eða hálsi
· Meltingartruflanir, óþægindi í kvið
· Nefstífla
· Verkir í baki, beinverkir
· Skert vöðvasamhæfing eða lestrarörðugleikar, aukin eða minnkuð táramyndun, missir augnhára
· Breytingar á hjartslætti, hjartabilun
· Blóðþrýstingslækkun eða blóðþrýstingshækkun
· Roði eða þroti á stungustað nálar
· Kvíði
· Sýking í lungum
· Sýking í þvagfærum
· Stífla í meltingarvegi, ristilbólga, gallrásarbólga
· Bráð nýrnabilun
· Bilirubinhækkun í blóði
· Blóði hóstað upp
· Munnþurrkur, kyngingarerfiðleikar
· Vöðvamáttleysi
· Óskýr sjón.

Sjaldgæfar aukaverkanir geta komið fyrir hjá allt að 1 af hverjum 100 einstaklingum:
· Þyngdaraukning, aukning laktat dehýdrógenasa í blóði, skert nýrnastarfsemi, hækkaður blóðsykur, aukinn fosfór í blóði
· Minnkun eða skortur á viðbrögðum, ósjálfráðar hreyfingar, verkir í taugum, yfirlið, sundl þegar staðið er upp, skjálfti, andlitstaugarlömun
· Óþægindi í augum, verkur í augum, rauð augu, kláði í augum, tvöföld sjón, minnkuð sjón, bjartir glampar fyrir augum, þokusýn vegna bjúgs í sjónu (blöðrusjónudepilsbjúgs)
· Eyrnaverkur, suð í eyrum
· Slímugur hósti, mæði á göngu eða þegar farið er upp stiga, nefrennsli, þurrkur í nefi, minnkuð öndunarhljóð, vatn í lungum, raddleysi, blóðtappi í lungum, þurrkur í koki
· Vindgangur, magakrampi, verkur eða særindi í gómum, blæðingar úr endaþarmi
· Verkur við þvaglát, tíð þvaglát, blóð í þvagi, þvagleki
· Verkur í nöglum, óþægindi í nöglum, tap á nöglum, ofsakláði, verkur í húð, roði eftir sólarljós, aflitun á húð, aukinn sviti, nætursviti, hvítir blettir á húð, sár, bólgur í andliti
· Minnkaður fosfór í blóði, vökvasöfnun, lágt magn albúmíns í blóði, aukinn þorsti, minnkað kalsíum í blóði, minnkaður sykur í blóði, minnkað natríum í blóði
· Verkur og bólgur í nefi, húðsýkingar, sýkingar vegna holleggs
· Mar
· Verkur við æxli, dauði æxlis
· Minnkaður blóðþrýstingur þegar staðið er upp, kuldi á höndum og fótum
· Erfiðleikar við gang, bólgur
· Ofnæmisviðbrögð
· Minnkuð lifrarstarfsemi, stækkuð lifur
· Verkur í brjósti
· Óróleiki
· Litlar blæðingar í húð vegna blóðtappa
· Ástand sem felur í sér eyðileggingu rauðra blóðkorna og bráða nýrnabilun.

Mjög sjaldgæfar aukaverkanir geta komið fyrir hjá allt að 1 af hverjum 1.000 einstaklingum:
· Húðviðbrögð við öðrum efnum eða bólga í lungum eftir geislameðferð
· Blóðtappi
· Mjög hægur púls, hjartaáfall
· Leki lyfs utan bláæðar
· Truflanir á rafleiðslukerfi hjartans (gáttasleglarof).

Aukaverkanir sem koma örsjaldan fyrir geta komið fyrir hjá 1 af hverjum 10.000 einstaklingum:
· Alvarleg bólga/útbrot á húð og slímhúð (Stevens‑Johnson heilkenni, húðþekjudrepslos).

Tíðni ekki þekkt (ekki hægt að áætla tíðni út frá fyrirliggjandi gögnum):
· Hörð/þykk húð (herslishúð).

Tilkynning aukaverkana
Látið lækninn eða hjúkrunarfræðinginn vita um allar aukaverkanir. Þetta gildir einnig um aukaverkanir sem ekki er minnst á í þessum fylgiseðli. Einnig er hægt að tilkynna aukaverkanir beint samkvæmt fyrirkomulagi sem gildir í hverju landi fyrir sig, sjá Appendix V. Með því að tilkynna aukaverkanir er hægt að hjálpa til við að auka upplýsingar um öryggi lyfsins.


5.	Hvernig geyma á Abraxane

Geymið lyfið þar sem börn hvorki ná til né sjá.

Ekki skal nota lyfið eftir fyrningardagsetningu sem tilgreind er á umbúðunum á eftir EXP. Fyrningardagsetning er síðasti dagur mánaðarins sem þar kemur fram.

Órofin hettuglös: Geymið hettuglasið í ytri umbúðum til varnar gegn ljósi.

Eftir blöndun skal nota ördreifuna strax. Ef ördreifan er ekki notuð strax, má geyma hana í kæliskáp (2 °C‑8 °C) í allt að 24 klst. í hettuglasinu, ef það er geymt í ytri umbúðum til varnar gegn ljósi.

Blandaða ördreifu í innrennslispoka má geyma í kæliskáp (2 °C‑8 °C) í allt að 24 klst., varið gegn ljósi.

Samanlagður geymslutími blandaða lyfsins í hettuglasinu og í innrennslispokanum þegar það er kælt og varið gegn ljósi er 24 klst. Eftir það má geyma blönduna í innrennslispokanum í 4 klst. við lægri hita en 25 °C.

Læknirinn eða lyfjafræðingurinn bera ábyrgð á réttri förgun ónotaðs Abraxane.


6.	Pakkningar og aðrar upplýsingar

Hvað Abraxane inniheldur
Virka innihaldsefnið er paclitaxel.
Hvert hettuglas inniheldur 100 mg eða 250 mg af paclitaxeli á formi albúmínbundinna nanóagna.
Eftir blöndun inniheldur hver ml af ördreifunni 5 mg af paclitaxeli á formi albúmínbundinna nanóagna.
Önnur innihaldsefni eru mannaalbúmín lausn (inniheldur natríum caprýlate og N‑acetýl‑L‑tryptófan), sjá kafla 2 „Abraxan inniheldur natríum“.

Útlit Abraxane og pakkningastærðir
Abraxane er hvítur eða gulur innrennslisstofn, ördreifa. Abraxane er fáanlegt í glerhettuglösum sem innihalda 100 mg eða 250 mg af paclitaxeli á formi albúmínbundinna nanóagna.

Hver pakkning inniheldur 1 hettuglas.

Markaðsleyfishafi

Bristol‑Myers Squibb Pharma EEIG
Plaza 254
Blanchardstown Corporate Park 2
Dublin 15, D15 T867
Írland

Framleiðandi

Celgene Distribution B.V.
Orteliuslaan 1000
3528 BD Utrecht
Holland

Hafið samband við fulltrúa markaðsleyfishafa á hverjum stað ef óskað er upplýsinga um lyfið:

	[bookmark: _Hlk146273900]Belgique/België/Belgien
N.V. Bristol-Myers Squibb Belgium S.A.
Tél/Tel: + 32 2 352 76 11
medicalinfo.belgium@bms.com

	Lietuva
Swixx Biopharma UAB
Tel: + 370 52 369140
medinfo.lithuania@swixxbiopharma.com


	България
Swixx Biopharma EOOD
Teл.: + 359 2 4942 480
medinfo.bulgaria@swixxbiopharma.com

	Luxembourg/Luxemburg
N.V. Bristol-Myers Squibb Belgium S.A.
Tél/Tel: + 32 2 352 76 11
medicalinfo.belgium@bms.com


	[bookmark: _Hlk147154704]Česká republika
Bristol-Myers Squibb spol. s r.o.
Tel: + 420 221 016 111
medinfo.czech@bms.com

	Magyarország
Bristol-Myers Squibb Kft.
Tel.: + 36 1 301 9797
Medinfo.hungary@bms.com


	Danmark
Bristol-Myers Squibb Denmark
Tlf: + 45 45 93 05 06
medinfo.denmark@bms.com

	Malta
A.M. Mangion Ltd
Tel: + 356 23976333
pv@ammangion.com


	Deutschland
Bristol-Myers Squibb GmbH & Co. KGaA
Tel: 0800 0752002 (+ 49 89 121 42 350)
medwiss.info@bms.com

	Nederland
Bristol-Myers Squibb B.V.
Tel: + 31 (0)30 300 2222
medischeafdeling@bms.com


	Eesti
Swixx Biopharma OÜ
Tel: + 372 640 1030
medinfo.estonia@swixxbiopharma.com

	Norge
Bristol-Myers Squibb Norway AS
Tlf: + 47 67 55 53 50
medinfo.norway@bms.com


	Ελλάδα
Bristol-Myers Squibb A.E.
Τηλ: + 30 210 6074300
medinfo.greece@bms.com

	Österreich
Bristol-Myers Squibb GesmbH
Tel: + 43 1 60 14 30
medinfo.austria@bms.com


	España
Bristol-Myers Squibb, S.A.
Tel: + 34 91 456 53 00
informacion.medica@bms.com

	Polska
Bristol-Myers Squibb Polska Sp. z o.o.
Tel.: + 48 22 2606400
informacja.medyczna@bms.com


	France
Bristol-Myers Squibb SAS
Tél: + 33 (0)1 58 83 84 96
infomed@bms.com

	Portugal
Bristol-Myers Squibb Farmacêutica Portuguesa, S.A.
Tel: + 351 21 440 70 00
portugal.medinfo@bms.com


	Hrvatska
Swixx Biopharma d.o.o.
Tel: + 385 1 2078 500
medinfo.croatia@swixxbiopharma.com

	România
Bristol-Myers Squibb Marketing Services S.R.L.
Tel: + 40 (0)21 272 16 19
medinfo.romania@bms.com


	Ireland
Bristol-Myers Squibb Pharmaceuticals uc
Tel: 1 800 749 749 (+ 353 (0)1 483 3625)
medical.information@bms.com

	Slovenija
Swixx Biopharma d.o.o.
Tel: + 386 1 2355 100
medinfo.slovenia@swixxbiopharma.com


	Ísland
Vistor ehf.
Sími: + 354 535 7000
vistor@vistor.is
medical.information@bms.com

	Slovenská republika
Swixx Biopharma s.r.o.
Tel: + 421 2 20833 600
medinfo.slovakia@swixxbiopharma.com

	Italia
Bristol-Myers Squibb S.r.l.
Tel: + 39 06 50 39 61
medicalinformation.italia@bms.com

	Suomi/Finland
Oy Bristol-Myers Squibb (Finland) Ab
Puh/Tel: + 358 9 251 21 230
medinfo.finland@bms.com


	Κύπρος
Bristol-Myers Squibb A.E.
Τηλ: 800 92666 (+ 30 210 6074300)
medinfo.greece@bms.com

	Sverige
Bristol-Myers Squibb Aktiebolag
Tel: + 46 8 704 71 00
medinfo.sweden@bms.com


	[bookmark: _Hlk146274011]Latvija
Swixx Biopharma SIA
Tel: + 371 66164750
medinfo.latvia@swixxbiopharma.com

	



Ef óskað er frekari upplýsinga um lyfið, vinsamlegast hafið samband við markaðsleyfishafa.

Þessi fylgiseðill var síðast uppfærður í

Ítarlegar upplýsingar um lyfið eru birtar á vef Lyfjastofnunar Evrópu http://www.ema.europa.eu og á vef Lyfjastofnunar (www.lyfjastofnun.is).

-------------------------------------------------------------------------------------------------------------------------

Heilbrigðisstarfsmenn

Eftirfarandi upplýsingar eru einungis ætlaðar heilbrigðisstarfsmönnum:

Leiðbeiningar fyrir notkun, meðhöndlun og förgun

Varúð við blöndun og gjöf
Paclitaxel er frumudrepandi krabbameinslyf og, eins og á við um önnur hugsanleg eiturefni, skal meðhöndla Abraxane varlega. Hanskar, gleraugu og hlífðarföt skulu notuð. Ef Abraxane ördreifan kemst í snertingu við húð skal þvo húðina samstundis vel og vandlega með sápu og vatni. Ef Abraxane ördreifan kemst í snertingu við slímhimnu skal skola himnuna vel með vatni. Aðeins starfsfólk sem hlotið hefur viðeigandi þjálfun í meðhöndlun frumudrepandi lyfja á að blanda og gefa Abraxane. Þungað starfsfólk á ekki að meðhöndla Abraxane.

Þar sem hugsanlegt er að lyfið fari utan æðar er ráðlegt að hafa náið eftirlit með innrennslisstaðnum, með tilliti til þess, meðan á lyfjagjöf stendur. Takmörkun innrennslistíma Abraxane við 30 mínútur, eins og mælt er fyrir um, minnkar líkurnar á innrennslistengdum viðbrögðum við lyfjagjöfinni.

Blöndun og gjöf lyfsins
Abraxane á að gefa undir eftirliti krabbameinslæknis á deildum sem sérhæfðar eru til gjafar frumudrepandi lyfja.

Abraxane kemur sem dauðhreinsað frostþurrkað duft sem skal blanda fyrir notkun. Eftir blöndun inniheldur hver ml af ördreifunni 5 mg af paclitaxeli á formi albúmínbundinna nanóagna. Blönduð Abraxane ördreifa er gefin í bláæð með innrennslissetti sem er með 15 μm síu.

Blöndun 100 mg:
Notið dauðhreinsaða sprautu til að sprauta 20 ml af 9 mg/ml (0,9%) natríumklóríð innrennslislausn rólega í 100 mg hettuglasið með Abraxane, á a.m.k. 1 mínútu.

Blöndun 250 mg:
Notið dauðhreinsaða sprautu til að sprauta 50 ml af 9 mg/ml (0,9%) natríumklóríð innrennslislausn rólega í 250 mg hettuglasið með Abraxane, á a.m.k. 1 mínútu.

Lausninni skal beina innan á vegg glassins. Lausninni á ekki að sprauta beint á duftið því þá myndast froða.

Þegar lausninni hefur verið sprautað í hettuglasið á að láta glasið standa í a.m.k. 5 mínútur til að tryggja að duftið blotni nægilega vel. Þá skal hvolfa og/eða hringsnúa glasinu varlega í a.m.k. 2 mínútur til að tryggja að duftið blandist fullkomlega áður en lyfið er notað. Varast skal að froða myndist. Ef froða eða kekkir myndast skal láta lausnina standa í a.m.k. 15 mínútur þar til froðan hefur hjaðnað.

Blönduð ördreifan á að vera mjólkurkennd og einsleit, án sýnilegs botnfalls. Hluti blandaða efnisins getur sest aftur. Ef botnfall er sýnilegt skal hvolfa glasinu varlega aftur til að tryggja að duftið blandist fullkomlega fyrir notkun.

Skoðið ördreifuna í hettuglasinu með tilliti til agna. Ekki má gefa blönduðu ördreifuna ef agnir eru sýnilegar í hettuglasinu.

Nákvæmt heildarmagn 5 mg/ml ördreifunnar sem þarf fyrir viðkomandi sjúkling skal reikna út og réttu magni af blönduðu Abraxane sprautað í tóman, dauðhreinsaðan PVC (pólývínýlklóríð) innrennslispoka eða innrennslispoka sem ekki er gerður úr PVC.

Notkun lækningatækja sem í er sílíkon smurolía (þ.e. sprautna og innrennslispoka) til blöndunar og gjafar Abraxane getur leitt til myndunar próteinkenndra þráða. Gefið Abraxane með innrennslissetti sem er með 15 μm síu til þess að koma í veg fyrir að þessir þræðir berist í blóðrásina. Notkun 15 μm síu fjarlægir þræðina og breytir hvorki eðlis- né efnafræðilegum eiginleikum blandaðs lyfs.

Notkun síu með gatastærð sem er minni en 15 μm getur leitt til þess að sían stíflast.

Notkun sérstakra DEHP‑frírra poka eða innrennslisbúnaðar er ekki nauðsynleg til að útbúa eða gefa Abraxane.

Eftir lyfjagjöfina er mælt með því að innrennslisslangan sem liggur í bláæðina sé skoluð með natríumklóríð stungulyfi, lausn 9 mg/ml (0,9%) til þess að tryggja að allur skammturinn sé gefinn.

Farga skal öllum lyfjaleifum og/eða úrgangi í samræmi við gildandi reglur.

Stöðugleiki
Órofin hettuglös með Abraxane eru stöðug fram að fyrningardagsetningu sem kemur fram á umbúðum þegar þau eru geymd í ytri umbúðum til varnar gegn ljósi. Hvorki frysting né kæling kemur niður á stöðugleika vörunnar. Ekki þarf að geyma lyfið við sérstök hitaskilyrði.

Stöðugleiki blandaðrar ördreifu í hettuglasi
Sýnt hefur verið fram á efna- og eðlisfræðilegan stöðugleika í 24 klst. við 2 °C‑8 °C í upprunalegum umbúðum og varið gegn ljósi.

Stöðugleiki blandaðrar ördreifu í innrennslispoka
Sýnt hefur verið fram á efna- og eðlisfræðilegan stöðugleika í 24 klst. við 2 °C‑8 °C og eftir það í 4 klst. við 25 °C, varið gegn ljósi.

Þó ætti að nota lyfið strax eftir blöndun og áfyllingu innrennslispokanna, út frá örverufræðilegu sjónarmiði, nema aðferðin sem beitt er við blöndun og áfyllingu pokanna útiloki hættu á örverumengun.

Ef lyfið er ekki notað strax eru geymslutími og geymsluskilyrði á ábyrgð notandans.

Samanlagður geymslutími blandaða lyfsins í hettuglasinu og í innrennslispokanum þegar það er kælt og varið gegn ljósi er 24 klst. Eftir það má geyma blönduna í innrennslispokanum í 4 klst. við lægri hita en 25 °C.

